Hasni pertahan kerusi DUN Benut

JOHOR BAHRU, 12 Mac - Pengerusi Barisan Nasional (BN) Johor, Datuk Hasni Mohammad sah mempertahankan kerusi Dewan Undangan Negeri Benut selepas memperoleh 10,896 undi.

Berdasarkan keputusan rasmi diumumkan SPR kira-kira 10.00 malam ini, Hasni yang mewakili BN menang dengan majoriti 5,859 undi selepas kesemua undi di 54 saluran selesai dikira.

(Hasni mengundi di Sekolah Kebangsaan Pengkalan Raja, Pekan Nanas, hari ini)

Bagi calon lawan, Senator Datuk Isa Ab Hamid daripada Perikatan Nasional (PN) mendapat 5,037 undi.Manakala calon PRK, Haniff@Ghazali Hosman dengan 1,200 undi dan PEJUANG, Iskandar Noor Ibrahim hanya memperoleh 139 undi.Menerusi keputusan tidak rasmi, Barisan Nasional (BN) juga menang di kerusi Kukup apabila calonnya, Datuk Jefridin Atan memperoleh 11,592 undi dengan majoriti 8,063.BN kemudiannya meneruskan rentak kemenangan di kerusi Tenang.  Calonnya, Haslinda Salleh memperoleh 5,344 undi dengan majoriti 1,706 undi.Sementara itu, keputusan tidak rasmi di kerusi Parit Raja, calon BN, Nor Rashidah Ramli memperoleh 10,637 undi.  Beliau menang dengan majoriti 4,223 undi.Calon BN, R. Vidyananthan pula menang di Dewan negeri Kahang. Menerusi keputusan tidak rasmi, beliau memperoleh 10,486 undi dengan majoriti 6,698.Bagi Dewan Negeri Layang-Layang, calon BN, Abd Mutalip Abd Rahim memperoleh 7,772-undi. Beliau menang dengan majoriti undi sebanyak 3,016.


50% keluar mengundi mungkin disebabkan kebimbangan COVID-19, MB

(Pusat Mengundi di Sek. Keb. LKTP Layang-Layang, Johor)

PONTIAN, 12 Mac- Kadar 50 peratus mengundi pada Pilihan Raya Negeri (PRN) Johor setakat 4 petang tadi berbanding sasaran Suruhanjaya Pilihan Raya (SPR) sebelum ini 70 peratus berkemungkinan disebabkan kebimbangan terhadap jangkitan COVID-19.Menteri Besar Johor Datuk Hasni Mohammad berkata kebimbangan terhadap COVID-19 telah menyebabkan pengundi tidak begitu bersemangat untuk mengundi dalam PRN kali ini."Kita mendapati bahawa ramai pengundi golongan dewasa mungkin (tidak keluar mengundi) atas sebab bimbang jangkitan COVID-19.

“Mereka tidak begitu ghairah untuk keluar mengundi dan ini adalah dalam kalangan semua kaum Melayu, Cina, India. Warga tua tidak begitu ramai yang keluar mengundi mungkin atas sebab kesihatan," kata calon Barisan Nasional itu selepas mengundi di Sekolah Kebangsaan Pengkalan Raja, Pekan Nanas, hari ini.Penyandang kerusi Dewan Undangan Negeri (DUN) Benut itu tiba di sekolah berkenaan pada 4.05 petang dan selesai mengundi 15 minit selepas itu. -BERNAMA


Pusat pengundian ditutup, proses kira undi bermula

(Pusat mengundi N07 Bukit Kepong ditutup petugas SPR pukul 6.00 petang tadi)

JOHOR BAHRU, 12 Mac - Proses pengundian bagi Pilihan Raya Umum (PRU) Dewan Negeri Johor, berakhir. Kesemua 1,021 pusat pengundian ditutup sepenuhnya pukul 6.00 petang. Peti-peti undi dari 4,638 saluran dibawa ke pusat penjumlahan undi sebelum keputusan rasmi diumumkan malam ini.

(Suasana di Pusat Mengundi Sekolah Agama Taman Bukit Mewah Kempas pagi tadi)

Setakat pukul 4.00 petang, peratusan keluar mengundi mencecah 50%.Pilihan raya kali ini menyaksikan seramai 239 calon bertanding bagi merebut 56 kerusi pada PRU Dewan Negeri Johor ke-15.


Wanita positif COVID-19 dikompaun kerana hadir ditempat mengundi

JOHOR BAHRU, 12 Mac - Notis kompaun RM1,000 dikeluarkan Jabatan Kesihatan Negeri Johor (JKNJ) terhadap pesakit COVID-19 yang hadir ke pusat mengundi Dewan Kampung Melayu, di sini.Pengarah JKNJ, Datuk Dr Aman Rabu dalam kenyataan memaklumkan, wanita tersebut hadir kira-kira pukul 11.45 pagi untuk mengundi dan mendapati wanita itu positif COVID-19 Kategori 2.Wanita berkenaan dikenakan kompaun oleh Pegawai Penguatkuasa JKNJ selepas mendapati aplikasi MySejahtera menunjukkan tanda merah."Individu positif adalah dilarang untuk keluar dari tempat isolasi. Pihak JKNJ sentiasa komited menjalankan pemantauan SOP PRU Dewan Negeri Johor," katanya.

Tambah Dr Aman, kegagalan mematuhi arahan boleh dikenakan kompaun mengikut Peraturan 16, Peraturan-Peraturan Pencegahan dan Pengawalan Penyakit Berjangkit (Langkah-Langkah Dalam Kawalan Tempatan Jangkitan) 2021.


Mengundi kali ke-11 sejak 1974, tidak pernah ketinggalan laksana tanggungjawab

JOHOR BAHRU, 12 Mac - Pasangan suami isteri, Abd Rahman Mohamad, 71 dan Rahmah Johari, 69 terus bersemangat dan gembira menunaikan tanggungjawab sebagai pengundi pada PRU Dewan Negeri Johor.Pilihan raya ini merupakan kali ke-11 buat pasangan suami isteri ini mengundi.Kedua-dua mereka menunaikan tanggungjawab mengundi di pusat mengundi Sekolah Agama Kempas Baru.

Pesara kerajaan itu berkata, beliau tidak pernah ketinggalan mengundi sejak pilihan raya umum ke empat pada tahun 1974.Pasangan ini juga memuji perjalanan proses pengundian di Pusat Mengundi yang dilihat mematuhi SOP serta membantu golongan berkeperluan khas."Hari ini adalah pemilihan yang ke-11 saya lalui selama hayat. Semoga negara selamat seterusnya memberi kejayaan kepada kita," kata Abd Rahman.

"Saya gembira dan syukur dipanjangkan usia, pengundian hari ini tidak sibuk macam dulu. Panjang umur, Insya-Allah undi lagi," menurut Rahmah Johari.


PRU Dewan Negeri Johor: PM tinjau proses pengundian

(Sekitar proses pengundian PRU Dewan Negeri Johor/BERNAMA)

JOHOR BAHRU, 12 Mac - Perdana Menteri, Datuk Seri Ismail Sabri Yaakob hari ini meninjau perjalanan proses pengundian PRU Dewan Negeri Johor ke-15.

Beliau tiba di Pusat Mengundi, Sekolah Kebangsaan Perumahan Tampoi 2, Kempas pada pukul 1.55 petang dan meluangkan masa kira-kira 10 minit di situ.Ismail Sabri melakukan tinjauan kira-kira 50 meter dari perkarangan pusat mengundi berkenaan.Turut serta, calon Barisan Nasional (BN) N47 Kempas, Datuk Ramlee Bohani dan Timbalan Pengerusi BN Johor, Datuk Nur Jazlan Mohamad.Hadir sama, Ketua Pusat Daerah Mengundi, Datuk Md Shadip Mohd.

(Pusat Mengundi, Sekolah Kebangsaan Perumahan Tampoi 2, Kempas)

Perdana Menteri turut memberikan kata-kata semangat kepada Datuk Ramlee yang berdepan saingan tujuh penjuru di kerusi Dewan Negeri Kempas.Tinjauan tersebut juga dipantau Polis Diraja Malaysia (PDRM), Suruhanjaya Pilihan Raya (SPR) dan Kementerian Kesihatan.Ismail Sabri kemudian meluangkan masa meninjau dari luar perkarangan Pusat Mengundi SK Taman Mutiara Rini di Dewan Negeri Kota Iskandar.Beliau yang tiba pada pukul 2.30 petang sempat beramah mesra dan bergambar bersama pengundi.Pusat Mengundi tersebut mempunya kira-kira 4,000 pengundi melibatkan 6 saluran.

Sementara itu, dalam hantaran di Twitter beliau, Ismail Sabri bersyukur proses pengundian yang berlangsung hari ini lancar dan teratur.


SOP Hari Mengundi dilaksanakan dengan baik - Hishammuddin

KLUANG, 12 Mac - Prosedur operasi standard (SOP) pada Pilihan Raya Negeri (PRN) Johor khususnya pada hari mengundi setakat ini dilaporkan dilaksanakan dengan baik, kata Menteri Kanan Pertahanan Datuk Seri Hishammuddin Tun Hussein.Beliau berkata petugas Suruhanjaya Pilihan Raya (SPR) sangat tegas terhadap SOP yang ditetapkan dalam mengawal penularan COVID-19.“SOP setakat hari ini ok...mereka (petugas SPR) lebih peka dan tegas,” katanya kepada pemberita selepas mengundi di Sekolah Agama Taman Sri Lambak di sini hari ini.Hishammuddin juga yakin petugas SPR akan mengawasi, mematuhi dan melaksanakan semua SOP PRN Johor terhadap pengundi yang hadir menjalankan kewajipan mereka hari ini.Selain itu, Ahli Parlimen Sembrong itu juga melahirkan rasa kesyukuran susulan tiada sebarang laporan mengenai insiden yang tidak diingini diterima setakat hari terakhir kempen PRN Johor semalam khususnya di kawasan Dewan Undangan Negeri (DUN) Paloh dan Kahang.Beliau juga mengakui tidak ramai pengundi yang pulang untuk mengundi seperti sebelum ini, namun berkata ia merupakan hak dan pilihan masing-masing.

Terdahulu beliau dan isterinya Datin Seri Tengku Marsilla Tengku Abdullah selesai mengundi bagi memilih wakil rakyat bagi DUN Kahang di sekolah itu pada 11 pagi tadi.Hishammuddin yang mengundi di saluran dua sempat bergurau serta beramah mesra dengan pengundi yang hadir di lokasi berkenaan termasuk merakamkan foto selfie bersama pengundi.Turut bersama Hishammuddin, mengundi di lokasi berkenaan ialah calon Barisan Nasional (BN) bagi kerusi DUN Kahang R.Vidyananthan.Rakyat Johor hari ini mengundi bagi memilih wakil rakyat mereka di 56 kawasan DUN, yang melibatkan 239 calon daripada 15 parti politik yang bertanding.-BERNAMA


29% keluar mengundi setakat 12 tengah hari

JOHOR BAHRU, 12 Mac - Proses pengundian bagi Pilihan Raya Umum (PRU) Dewan Negeri Johor ke-15 di 1,021 Pusat Mengundi berjalan lancar setakat tengah hari ini.Menurut Suruhanjaya Pilihan Raya (SPR), sebanyak 29% pengundi telah keluar menunaikan tanggungjawab mereka setakat pukul 12.00 tengah hari.Sementara itu, para pengundi di Johor dilihat mula hadir ke pusat-pusat pengundian lebih awal bagi menunaikan tanggungjawab.Seawal 7.00 pagi lagi mereka sudah mula beratur sebelum pusat pengundian dibuka tepat 8.00 pagi.

Calon BN N55 Pekan Nanas, Datuk Tan Eng Meng dilihat hadir ke Sekolah Menengah Kebangsaan Dato' Mohd Yunos Sulaiman pada pukul 7.45 pagi.Beliau menunaikan tanggungjawab mengundi pada pukul 8.05 pagi dan selesai pada pukul 8.15 pagi.Terdapat 35,865 daftar pemilih di Dewan Negeri Pekan Nanas.Manakala Dr. Sahruddin Jamal yang juga calon PN N07 Bukit Kepong pula sudah berada di pusat mengundi Sekolah Jenis Kebangsaan Cina Lenga, Pagoh seawal pukul 8.12 pagi tadi.Selepas melaksanakan tanggungjawabnya, beliau dilihat meninggalkan pusat mengundi itu pada pukul 8.19 pagi.Proses sanitasi dilakukan setiap dua jam sekali bagi memudahkan kelancaran proses mengundi di pusat mengundi berkenaan.Di N40, Tiram, seramai 105,694 pengundi bakal menunaikan tanggungjawab menentukan wakil rakyat dewan negeri tersebut. Daripada jumlah itu, 10,613 adalah pengundi pertama kali dan 18 tahun.Calon BN Tiram, Azizol Bachok dilihat tiba bersama isteri dan ibunya pada pukul 8.00 pagi di Pusat Mengundi Sekolah Kebangsaan Pasir Puteh. Seramai 6,564 pengundi bakal mengundi di pusat mengundi tersebut.Calon BN N49 Kota Iskandar, Pandak Ahmad pula tiba untuk mengundi di Sekolah Kebangsaan Sungai Melayu pada pukul 8.40 minit pagi.Beliau hadir bersama isterinya Rosmah Saim serta bapa dan ibunya Ahmad Talib 95 tahun dan Khadijah Jambi berusia 85 tahun. SK Sungai Melayu mempunyai 3 saluran mengundi.Sementara itu, di Dewan Negeri N08 Bukit Pasir, calon BN, Mohamad Fazli Mohamad Salleh tiba pada pukul 8.40 pagi tadi bersama-sama ibu beliau, Fuzieh Saadon, 60 tahun, bagi mengundi di pusat pengundian Sekolah Kebangsaan Jorak.Beliau selesai mengundi pada pukul 9.05 minit pagi tadi. Terdapat 32,213 daftar pemilih di Dewan Negeri Bukit Pasir .Calon BN di N03 Pemanis, Anuar Abd Manap pula tiba di Pusat Mengundi Sekolah Kebangsaan Felda Pemanis Dua pada kira-kira pukul 9.30 minit pagi bagi menunaikan tanggungjawab memilih.Di N14 Bukit Naning, calon PN, Mahadzir Abu Said mengundi di Sekolah Kebangsaan Bukit Naning pada pukul 8.30 minit pagi tadi.Manakala, Calon PKR, Md Ysahrudin Kusni turut mengundi di Pusat Mengundi yang sama.SK Bukit Naning mempunyai 5 saluran mengundi.Di N28 Mengkibol pula, calon BN, Kelly Chye Pei Yee tiba pada pukul 8.30 pagi untuk mengundi di pusat mengundi Kolej Vokasional Kluang.Sementara itu, calon BN N53 Benut, Datuk Hasni Mohammad pula dijadual mengundi pada pukul dua petang ini.Beliau bakal menunaikan tanggungjawab sebagai pengundi di Sekolah Kebangsaan Pengkalan Raja.Pusat mengundi ini terletak dalam Dewan Negeri N55 Pekan Nanas.Pada sebelah pagi tadi beliau sempat meninjau di sekitar kawasan Benut bagi melihat sendiri proses perjalanan Hari Mengundi.


PRU Dewan Negeri Johor: Harapan wakil rakyat pastikan kebajikan, bawa perubahan

(Tiga beradik Muhammad Irfan, Muhammad Zarif dan Muhammad Nabil menunaikan tanggungjawab mengundi)

JOHOR BAHRU, 12 Mac - Berharap wakil rakyat yang dipilih nanti dapat memastikan kebajikan penduduk dibela, pasangan adik beradik sanggup mengambil cuti dan pulang ke kampung sejauh 300 kilometer dari Kuala Lumpur untuk menunaikan tanggungawab sebagai pengundi pada PRU Dewan Negeri Johor hari ini. Kehadiran pasangan adik beradik tersebut, Iklil Fatihah dan Iklil Hasya Kamal Redzuan di Pusat Mengundi Dewan Serbaguna Taman Setia Indah di sini bagi Dewan Negeri N41 Puteri Wangsa mencuri tumpuan.Mereka berdua merupakan antara 4,252 pengundi berdaftar di pusat pengundian berkenaan."Kami dari Kuala Lumpur ke Johor Bahru untuk mengundi, balik kampung bagi menunaikan tanggungjawab. Harapan kepada wakil rakyat yang dipilih nanti dapat menunaikan janji dan mengambil berat isu masyarakat setempat," kata Iklil Fatihah.

"Harapan agar wakil rakyat melaksanakan segala usaha sepadan dan seperti yang diinginkan rakyat. Tidak melakukan apa yang tidak disukai rakyat," menurut Iklil Hasya.

Sementara itu, di Simpang Jeram, kehadiran tiga beradik turut mencuri tumpuan ketika hadir mengundi di Pusat Mengundi SJKC Pei Chai, pagi tadi.Muhammad Zarif, 25, Muhammad Nabil, 22 dan Muhammad Irfan Samsudin, 20 teruja diberi peluang mengundi buat pertama kali.Harapan mereka agar calon dapat membawa perubahan kepada kawasan N13 Simpang Jeram."Saya rasa sangat terujalah sebab ini pertama kali saya mengundi sebab lima tahun lepas baru berumur 20 tahun jadi tidak boleh mengundi lagi. Rasa bangga dapat mengundi, pagi lagi dah bangun untuk menunaikan tanggungjawab," kata Muhammad Zarif."Perasaan saya gementar tetapi dalam masa sama gembira sebab ini pertama kali mengundi demi masa depan kecemerlangan Johor. Kita buat pilihan terbaik," menurut Muhammad Nabil."Ini pertama kali dan perasaan ingin tahu bagaimana mengundi itu membuatkan saya rasa teruja. Gembira kerana kita diberi peluang untuk menentukan masa depan negara," jelas Muhammad Irfan.


PRU Dewan Negeri Johor: Pengundi pertama kali teruja tunai tanggungjawab

(Suasana di Pusat Mengundi Sekolah Agama Taman Bukit Mewah Kempas)

JOHOR BAHRU, 12 Mac - 'Teruja mengundi pertama kali'. Itu reaksi sebilangan pengundi pertama kali yang selesai mengundi di Pusat Mengundi Sekolah Agama Taman Bukit Mewah Kempas, di sini hari ini.Bagi Lee Ke Wen, 22 tahun, beliau bersemangat keluar mengundi dan mahu menjadi antara pengundi terawal menunaikan tanggungjawab itu."Ini peluang pertama kali bagi saya untuk mengundi, sangat teruja kerana sebagai warganegara Malaysia ini adalah hak saya untuk memilih calon yang dapat memberikan kita kehidupan lebih baik pada masa depan," katanya.

Perkara sama turut dikongsikan Mohd Hairul Hakim Zainal Abidin."Perasaan saya sememangnya sangat gembira kerana telah melakukan tanggungjawab dan semestinya ini satu pengalaman yang baharu," menurut beliau.

Sementara itu, calon Barisan Nasional (BN) N.47 Kempas, Datuk Ramlee Bohani selesai mengundi di pusat pengundian ini pukul 9.30 pagi."Alhamdulillah hari ini lihat perjalanan pengundian lancar, dalam keadaan yang tidak sesak dan sangat baik dengan pelaksanaan SOP seperti disarankan Kementerian Kesihatan. Saya menggalakan pengundi supaya dapat keluar mengundi pada hari ini untuk menunaikan tanggungjawab," katanya.


PRU Dewan Negeri Johor bermula 1,021 pusat mengundi dibuka pukul 8 pagi

JOHOR BAHRU, 12 Mac - Sebanyak 1,021 pusat mengundi melibatkan 4,638 saluran bagi Pilihan Raya Umum (PRU) Dewan Negeri Johor, dibuka pukul 8.00 pagi ini.Ia bagi membolehkan lebih 2.5 juta pengundi yang layak menunaikan tanggungjawab memilih Kerajaan Negeri yang baharu.Kebanyakan pusat pengundian dibuka hingga pukul 6 petang.

Namun, di sesetengah tempat proses pengundian dijangka berakhir lebih awal antara pukul 2.00 hingga 4.00 petang.Terdahulu, Suruhanjaya Pilihan Raya (SPR) dalam kenyataannya menasihatkan pengundi keluar mengundi mengikut masa yang digalakkan seperti yang tercatat dalam aplikasi MySPR Semak.


PRU Dewan Negeri Johor: 10,988 anggota polis pantau pengundian esok

BATU PAHAT, 11 Mac - Pengundi tidak perlu risau untuk keluar menunaikan tanggungjawab mengundi esok kerana keselamatan mereka dijamin polis.Ketua Polis Johor, Datuk Kamarul Zaman Mamat berkata seramai 10,988 pegawai dan anggota polis akan ditugaskan di 1,021 pusat mengundi dan 4,637 saluran bagi melancarkan proses hari mengundi.Tambahnya, seramai 112 Pasukan Cantas sudah mula mengawal semua pusat mengundi bagi memastikan proses Hari Mengundi lancar."Maklumat diperoleh daripada pasukan polis terdapat 17 tempat dikatakan panas, walau bagaimanapun pihak polis bersama pasukan khas termasuk pasukan cantas sudah mengenal pasti mereka dan sudah memberi nasihat supaya tidak memberikan masalah semasa pengundian," katanya kepada RTM, di sini hari ini.Sementara itu, Jabatan Kesihatan Negeri Johor turut bersiap siaga dari segi fasiliti dan petugas untuk hari pengundian esok.Menurut Ketua Penolong Pengarah Kanan, Cawangan Perkembangan Kesihatan Negeri, Dr Shamsul Maali sebanyak 2,040 petugas kesihatan akan diletakkan di pusat-pusat mengundi.Manakala 112 orang petugas kesihatan ditempatkan di Pusat Penjumlahan Rasmi Undi dan 248 pegawai penguatkuasa terdiri daripada petugas Jabatan Kesihatan dan Kementarian Kesihatan turut diturunkan untuk memantau berkaitan Akta 342.

Khemah, ruang dan bilik khas juga disediakan bagi mengendalikan pengundi bergejala."Kita telah tempatkan seramai 2,040 petugas kesihatan yang akan bertugas di pusat-pusat mengundi dan juga 112 orang petugas kesihatan yang akan ditempatkan di Pusat Penjumlahan Rasmi Undi dan 248 pegawai penguatkuasa terdiri daripada petugas Jabatan Kesihatan dan Kementerian Kesihatan diturunkan untuk memantau berkaitan Akta 342," katanya kepada RTM.


PRU Dewan Negeri Johor: Lebih 2.5 juta pengundi tentukan kerajaan baharu esok

JOHOR BAHRU, 11 Mac - Esok adalah hari penentu kepada 239 calon parti-parti politik yang bertanding untuk merebut 56 kerusi Dewan Negeri Johor sebaik sahaja tempoh kempen berakhir pada 11.59 malam ini.Parti apa yang bakal membentuk kerajaan baharu Johor, semuanya terserah kepada 2.539 juta pengundi termasuk 750,000 pengundi pertama kali yang berusia 18 tahun.Bagi Pensyarah Kanan Fakulti Teknologi Informatik Razak, Universiti Teknologi Malaysia, Dr Mazlan Ali PRU Dewan Negeri Johor ke-15 esok merupakan sejarah baharu kepada landskap politik negara.

Ini kerana, ia perintis kepada pelaksanaan UNDI 18 dan menjadi indikasi kepada siri pilihan raya di negeri lain selepas ini."Jumlah pengundi baharu 750,000 cukup signifikan untuk mengubah landskap politik Johor, ini sekiranya mereka menyertai proses demokrasi dengan sekurang-kurangnya 80% keluar mengundi," katanya kepada Wartawan RTM, Taufik Salimin.Menurut Mazlan, dalam sains politik, pengundi di Malaysia terbahagi kepada tiga kelompok.Ia adalah 'Subjek' diertikan sebagai pengundi setia, 'Parokial' kumpulan yang boleh dipengaruhi dengan manfaat tertentu dan 'Partisipan' terdiri daripada golongan berpendidikan yang memilih mengikut prestasi parti."Parti Barisan Nasional (BN), Perikatan Nasional (PN) dan Pakatan Harapan (PH), ini parti dianggap pilihan tetapi tidak boleh juga ketepikan parti-parti lain kerana pengundi atas pagar dan muda, mereka tidak semestinya akur atau setia kepada parti tertentu."Sebaliknya mengukur daripada sudut prestasi, jika baharu tetapi membawa inspirasi diingini pengundi mungkin akan dipilih," menurutnya.Justeru, personaliti calon menjadi elemen terpenting dalam menentukan kemenangan parti, selain populariti mereka.Secara keseluruhan, tempoh 14 hari berkempen dimanfaat sebaiknya dan Suruhanjaya Pilihan Raya (SPR) dilihat cemerlang memastikan perjalanan kempen semua calon bertanding bebas dari sebarang provokasi."Saya lihat peluang diberi secara adil untuk bertanding dan mendapat sokongan rakyat, SPR cemerlang dan dalam suasana COVID-19 nampak SPR membuat keputusan betul dan baik," kata Mazlan.Laporan Taufik Salimin.


Semakan akhir pastikan kelancaran pengundian - SPR

(Persiapan dan semakan akhir SPR di Pusat Mengundi dan Pusat Penjumlahan Rasmi Undi Dewan Negeri Bukit Kepong)

PAGOH, 11 Mac - Persiapan serta semakan akhir Pusat Mengundi dan Pusat Penjumlahan Rasmi Undi Dewan Negeri N07 Bukit Kepong berjalan lancar.Pegawai Pengurusnya, Abdul Rahman Selamat berkata tahap kesiapsiagaan Suruhanjaya Pilihan Raya (SPR) sudah mencapai 99% dalam memastikan kelancaran proses pengundian."Selepas ini petugas kita khususnya dibantu KKM akan menyusun tempat-tempat pengundian di pusat masing-masing yang terdapat 77 lokasi dan seramai 766 orang yang terlibat dalam proses pilihan raya Bukit Kepong ini," katanya kepada RTM.

N07 Bukit Kepong mempunyai 27 pusat mengundi dan 77 saluran dibuka.Persaingan empat penjuru berlaku di kerusi ini antara calon BN, PN, MUDA dan Pejuang.


JKNJ nafi mesej tular, pesakit COVID-19 tidak dibenar hadir mengundi

JOHOR BAHRU, 11 Mac - Jabatan Kesihatan Negeri Johor (JKNJ) menafikan rakaman suara tular mengenai pesakit COVID-19 dibenarkan hadir mengundi dalam PRU Dewan Negeri itu, esok.

Malah turut menafikan, Kementerian Kesihatan akan mengambil dan menghantar pesakit. Pengarah Kesihatan Negeri, Datuk Dr Aman Rabu menjelaskan rakaman suara berdurasi seminit tujuh saat itu adalah palsu kerana pesakit positif COVID-19 tidak dibenarkan hadir mengundi.

Beliau menjelaskan perkara itu kepada media menerusi aplikasi 'WhatsApp'.Menurut Aman, pengundi bergejala pula akan diasingkan untuk mengundi di tempat khas. Manakala, pengundi berstatus disyaki dijangkiti atau kontak kepada kes pula perlu memohon kebenaran keluar mengundi daripada Pegawai Kesihatan Daerah.


PRU Dewan Negeri Johor: Sebarang aktiviti berkempen termasuk merayu undi tamat 11.59 minit malam ini

JOHOR BAHRU, 11 Mac - Sebarang bentuk aktiviti berkempen termasuk aktiviti merayu undi tidak dibenarkan selepas tengah malam ini. Ia termasuk di luar Pusat Mengundi dan juga melalui saluran media sosial seperti Facebook, Twitter dan Instagram.Ingatan itu dikeluarkan Setiausaha Suruhanjaya Pilihan Raya (SPR), Datuk Ikmalrudin Ishak menerusi satu kenyataan. "SPR juga mengingatkan bahawa semua parti atau calon bertanding adalah dilarang untuk membuka, membina atau menyelenggara barung semasa hari mengundi. Mana-mana pihak yang melakukan kesalahan itu akan diambil tindakan undang-undang," katanya.Beliau turut mengingatkan majikan supaya tidak menghalang pekerja keluar mengundi pada PRU Dewan Negeri Johor esok, selaras peruntukan Seksyen 25 (1) Akta Kesalahan Pilihan Raya 1954."Pengundi dinasihatkan supaya keluar mengundi mengikut masa keluar mengundi yang digalakkan seperti mana yang tercatat pada aplikasi MySPR Semak. Sekiranya pengundi tidak dapat hadir pada masa keluar mengundi yang digalakkan atas sebab-sebab tertentu, pengundi masih boleh keluar mengundi mengikut kelapangan masa dari pukul 8 pagi hingga 6 petang atau waktu yang telah diwartakan. "Namun, pengundi adalah dinasihatkan untuk tidak keluar mengundi pada saat-saat akhir," menurutnya.

Dalam pada itu, Suruhanjaya Pilihan Raya (SPR) hari ini menjalankan semakan peralatan mengundi bagi proses pengundian esok.Menurut Ikmalrudin, semakan itu untuk memastikan semua peralatan atau kelengkapan bagi pengundian lengkap dan berkeadaan baik.Peralatan tersebut telah diagihkan kepada Ketua-Ketua Tempat Mengundi bagi setiap Saluran Mengundi."Sebanyak 1,021 Pusat Mengundi dan 4,638 Saluran akan dibuka esok untuk tujuan pengundian dengan 49,290 orang petugas akan bertugas bagi proses pengundian."Seramai 2,539,606 orang pengundi bakal mengundi esok dan SPR berharap semua pengundi dapat keluar menjalankan tanggungjawab mereka," tambah kenyataan itu.


PRU Dewan Negeri Johor: Kuasa di tangan pengundi, buat keputusan bijak

SEGAMAT, 11 Mac - Menjelang hari mengundi esok, pengundi perlu membuat pilihan yang tepat bagi memastikan kestabilan politik yang berpanjangan di negeri Johor. Ini bagi memastikan pembangunan yang lebih rancak demi kemajuan Johor dan kesejahteraan rakyat. Pastinya, harapan tinggi turut diletakkan di bahu calon serta kerajaan negeri baharu yang bakal dipilih, untuk terus bekerja dan menunaikan segala janji selepas bergelar Wakil Rakyat.Pengundi yang ditemui RTM mahu calon dan kerajaan yang bakal dipilih komited menyelesaikan masalah rakyat serta berkhidmat dengan penuh tanggungjawab dan amanah.

"Harapan saya kepada Wakil Rakyat di Johor ini dapat menunaikan janji dan akan memberi khidmat yang terbaik," kata Peniaga, Mohd Sufiyan Missaruddin.

"Kerajaan baharu harus lebih mementingkan untuk memberi peluang pekerjaan dan fokus kepada kawasan pedalaman terutamanya petani dan pekebun kecil untuk memberi latihan memperkuatkan perniagaan mereka," menurut Shamala Vasudevan."Saya memang bersemangat untuk turun mengundi esok, harapan agar Wakil Rakyat yang terpilih bertanggungjawab melaksanakan harapan rakyat," jelas Hazanah Hairan.

Seramai 239 calon akan bertanding bagi merebut 56 kerusi Dewan Negeri yang dipertandingkan, esok.


Pengundi pos perlu guna perkhidmatan kurier sah

JOHOR BAHRU, 10 Mac - Pengundi pos diminta menghantar semula undi mereka menggunakan perkhidmatan kurier yang sah.

Ini bagi memastikan undi pos selamat dikembalikan kepada Pegawai Pengurus Pilihan Raya dalam tempoh yang ditetapkan.

Suruhanjaya Pilihan Raya (SPR) telah menjalin kerjasama dengan Pos Malaysia dalam urusan penghantaran kertas undi, Borang 2, sampul A dan B kepada pengundi yang memohon sebagai undi pos bagi PRU Dewan Negeri Johor.Ia perlu dikembalikan tidak lewat dari pukul 5 petang pada hari mengundi, Sabtu ini. Sementara itu, pasukan sukarelawan "WANTED MEDIA" telah mengumpul kira-kira 5,000 kertas undi pos daripada pengundi yang bekerja di Singapura. Ia telah dihantar semula ke Johor menerusi Laluan Perjalanan Lengkap Vaksin (VTL) darat.

(Sukarelawan 1thirmedia, Hafeez A Jaz membawa bagasi mengandungi undi pos rakyat Johor yang menetap dan bekerja di Singapura)

Sukarelawan 1thirmedia, Hafeez A Jaz memaklumkan, kertas undi pos dibawa secara berperingkat sejak Ahad lalu. Kertas undi berkenaan dikumpul dari lima bahagian di republik itu sebelum disatukan untuk dihantar ke Johor."Saya rasa ini satu tanggungjawab kami sebagai wakil rakyat Malaysia yang berada di Singapura untuk memudahkan urusan undi rakyat Johor di sana untuk mengundi," katanya.


RISDA peruntuk RM4.57 juta bantu pekebun kecil getah di Johor

(Abdul Rahman pada majlis Penyampaian Bantuan Pembangunan Pekebun Kecil Daerah di Segamat)

SEGAMAT, 10 Mac - Pihak Berkuasa Kemajuan Pekebun Kecil Perusahaan Getah (RISDA) memperuntuk RM4.57 juta kepada pekebun kecil getah di Johor, tahun ini. Peruntukan tersebut bakal memberi manfaat kepada 3,789 pekebun kecil. Timbalan Menteri Pembangunan Luar Bandar, Datuk Seri Abdul Rahman Mohamad berkata insentif berkenaan bagi membantu meningkatkan produktiviti getah pekebun kecil."Ini tidak lain tidak bukan adalah bagi meningkatkan produktiviti pekebun getah di sini khususnya sasaran kita sebanyak 1,800 kilogram hektar setahun," katanya.

(Abdul Rahman ketika ditemui pemberita di Segamat)

RISDA dalam pada itu turut memperuntukkan RM1.29 juta lagi bagi Program Pencegahan dan Kawalan Penyakit Luruhan Daun (LDP).Abdul Rahman berkata demikian dalam majlis Penyampaian Bantuan Pembangunan Pekebun Kecil Daerah, di sini hari ini.Pada majlis ini, sebanyak RM590,000 disumbangkan bawah program LDP bagi membantu masyarakat pekebun kecil di sekitar Segamat.


PRU Dewan Negeri Johor: Pengundi dinasihat keluar mengundi ikut masa dicadangkan SPR

JOHOR BAHRU, 10 Mac - Lebih 2.539 juta pengundi biasa diminta menunaikan tanggungjawab masing-masing dalam Pilihan Raya Umum (PRU) Dewan Negeri Johor, Sabtu ini. Pengundi disaran membuat semakan lebih awal sebelum hari mengundi. Setiausaha Suruhanjaya Pilihan Raya (SPR), Datuk Indera Ikmalrudin Ishak menasihatkan pengundi supaya tidak keluar mengundi pada saat-saat akhir. "Bagi pengundi yang telah mengetahui maklumat pengundian, disaran terus ke saluran mengundi yang ditetapkan. Para pengundi juga disaran agar membuat semakan lebih awal sebelum hari mengundi melalui tiga saluran disediakan iaitu portal semakan daftar pemilih, aplikasi MySPR Semak dan Hotline SPR di talian 03-88927018," katanya dalam kenyataan hari ini.Pengundi juga dinasihati mengundi mengikut masa yang dicadangkan SPR."Sekiranya pengundi tidak dapat hadir pada masa keluar mengundi yang digalakkan atas sebab-sebab tertentu, pengundi masih boleh keluar mengundi mengikut kelapangan masa dari pukul 8 pagi hingga 6 petang atau waktu yang telah diwartakan di pusat mengundi masing-masing. "Namun demikian, pengundi adalah dinasihatkan untuk tidak keluar mengundi pada saat-saat akhir dan sentiasa mematuhi semua undang-undang, peraturan dan garis panduan khas pencegahan COVID-19 pada hari mengundi nanti," menurut kenyataan itu.

(Proses undi awal 8 Mac lalu/BERNAMA)

Dalam masa sama, pengundi turut dinasihatkan untuk menyimpan kad pengenalan mereka dengan selamat dan tidak menyerahkannya kepada pihak lain kecuali petugas pilihan raya di pusat mengundi masing-masing.


Aktiviti IOW pastikan maklumat sampai kepada komuniti

JOHOR BAHRU, 10 Mac - Aktiviti hebahan menerusi Info On Wheel (IOW) Jabatan Penerangan Malaysia, JAPEN Johor diteruskan hingga ke hari pengundian Sabtu ini.Ini bagi memastikan semua rakyat Johor menerima informasi lengkap berkaitan Pilihan Raya Umum (PRU) Dewan Negeri Johor ke-15.Pengarahnya, Naim Fahmi Ahmad Tajuddin berkata fokus hebahan tertumpu kepada msyarakat luar bandar yang mengalami masalah kelajuan internet."Kita percaya penduduk di kawasan terjejas dengan liputan yang agak kurang baik, hebahan menerusi IOW dapat memberi mereka maklumat dan informasi yang diperlukan," katanya kepada RTM.

(Pengarah Japen Johor, Naim Fahmi Ahmad Tajuddin)

Menurut Naim Fahmi, selain IOW penyampaian di media sosial juga digiatkan.Penyampaian maklumat turut dibantu dengan penubuhan 168 komuniti Keluarga Malaysia bagi memastikan segala info dapat disampaikan kepada komuniti di semua 56 kawasan Dewan Negeri, di negeri ini.


Menjelang PRU Dewan Negeri Johor calon, parti giat pacu strategi

MUAR, 9 Mac - Kepelbagaian warna yang mewakili parti bertanding merancakkan lagi semangat kempen calon, menjelang kempen yang bakal berakhir tengah malam esok.Kemeriahan bendera parti-parti bertanding dapat disaksikan di kawasan N08 Bukit Pasir. Tinjauan kru RTM di sekitar jalan utama mendapati pemasangan bendera, poster dan kain rentang memenuhi sepanjang jalan bagaikan pesta.

Bahang kempen PRU Dewan Negeri Johor juga semakin dirasai, malah segala persediaan untuk memacu strategi pada hari-hari terakhir giat dijalankan jentera parti bertanding. Kerusi Dewan Negeri Bukit Pasir menyaksikan pertembungan sengit enam penjuru.Ia melibatkan calon BN, Mohamad Fazli Mohamad Salleh; calon PN, Muhd Nur Iqbal Abd Razak; Mohd Akhiri Mahmood (Pejuang); Elia Nadira Sabudin (PH); Najib Lep (Bebas) dan Johar Siraj (Bebas).


Seluruh rakyat Johor disaran turun mengundi 12 Mac ini

JOHOR BAHRU, 10 Mac- Calon-calon Pilihanraya Umum Dewan Negeri Johor ke-15 mengambil kesempatan ruang kempen bukan sahaja untuk memperkenalkan diri kepada pengundi tetapi juga peluang mengingatkan orang ramai keluar mengundi pada 12 Mac ini.  Calon Barisan Nasional (BN) N47 DUN Kempas, Datuk Ramlee Bohani misalnya, menasihatkan penduduk di kawasan berkenaan merancang waktu untuk keluar mengundi.  "Saya amat menggalakkan pengundi supaya keluar sebelah pagi disebabkan waktu petang cuaca mendung dan hujan. Jadi saya harapkan supaya pengundi seluruh Kempas dan Johor supaya keluar mengundi di waktu pagi," kata Datuk Ramlee kepada pemberita RTM.

(Calon Barisan Nasional (BN) N47 DUN Kempas, Datuk Ramlee Bohani menyantuni penduduk di kedai makan)

Tidak terkecuali calon Perikatan Nasional, PN di Kempas, Nur Faizal Abdullah yang menumpukan kepada penggunaan aplikasi dalam talian untuk mendekati pengundi baharu.  "Itulah tujuan kita, bagi penerangan kepentingan mengundi supaya mereka sedar yang undi mereka penting kepada masyarakat dan kepada mereka untuk memperkasakan kepentingan belia itu sendiri," kata Faizal kepada RTM.

(Calon Perikatan Nasional (PN) di N47 DUN Kempas, Nur Faizal Abdullah bersama jentera mempergiat usaha sebelum hari mengundi)

Tujuh calon bertanding di Dewan Negeri Kempas melibatkan calon Barisan Nasional, Perikatan Nasional, Pakatan Harapan dan tiga calon bebas.  Calon parti Pejuang di N40, Tiram, Datuk Abdul Aziz Harun pula menaruh kepercayaan terhadap kempen konversional bagi memudahkan calon daripada parti baharu memperkenalkan diri kepada masyarakat.  "Lagi dua hari ini agak macam tertekan kerana masih banyak tapi itu bukan alasan kerana semua dapat sama rata bukan saya seorang. Bukan saya seorang diberi dua hari tapi pesaing lain juga," kata Datuk Abdul Aziz kepada media RTM.

(Calon parti Pejuang di N40, Tiram, Datuk Abdul Aziz Harun menyantuni serta memperkenalkan diri kepada penduduk)

Di Tiram, menyaksikan pertembungan tujuh penjuru antara Pejuang, BN, PN, PBM, PH dan dua lagi calon bebas.


Program baik pulih rumah, rakyat miskin bandar dapat manfaat

(Reezal Merican menyerahkan surat kelulusan Program Baik Pulih Rumah di Bandar di Johor Bahru, hari ini)

JOHOR BAHRU, 9 Mac - Kementerian Perumahan dan Kerajaan Tempatan (KPKT) memperuntukkan hampir RM1 juta bagi kerja baik pulih rumah di kawasan bandar di Johor, tahun ini.Peruntukan menerusi Program Baik Pulih Rumah di Bandar, adalah yang tertinggi diberikan sejak program bermula pada 2016 di negeri ini.Menterinya, Datuk Seri Reezal Merican Naina Merican berkata sejak 2016 hingga kini, sebanyak 212 unit rumah bagi Ketua Isi Rumah miskin bandar telah dibaik pulih menerusi Rancangan Malaysia Ke-11."Tentu sekali, Johor penting kepada agenda pemerkasaan luar bandar dan kepada KPKT. Majlis pada hari ini merupakan manifestasi, kesungguhan yang ingin diteruskan kementerian, kita bantu seluruh rakyat Johor bangsa Johor," katanya.

Beliau berkata demikian selepas menyerahkan surat kelulusan Program Baik Pulih Rumah di Bandar kepada 62 penghuni B40 daripada 15 Pihak Berkuasa Tempatan Johor.Program turut menyaksikan jumlah penerima bantuan tahun ini meningkat, berbanding 29 pada tahun lalu.


Hari-hari terakhir kempen, calon pergiat usaha raih undi

SIMPNG RENGGAM, 9 Mac - Tempoh kempen Pilihan Raya Umum (PRU) Dewan Negeri Johor yang berbaki dua hari sahaja lagi diambil kesempatan sepenuhnya calon bertanding.Mereka mengambil peluang menggunakan masa yang ada dengan merancakkan lagi aktiviti meraih undi.Calon Barisan Nasional (BN) Layang-Layang, Abdul Mutalib Abdul Rahim mengadakan aktiviti ramah mesra dari rumah ke rumah di sekitar pekan Simpang Renggam dan Layang-Layang.

(Calon BN Layang-Layang, Abdul Mutalib Abdul Rahim)

Jentera kempen juga mengingatkan pengundi keluar menunaikan tanggungjawab 12 Mac ini. "Ambillah peluang pada 12 Mac ini untuk membuat pilihan, ia adalah hak dan tanggungjawab anda sebagai pengundi calon mana yang dapat berkhidmat untuk rakyat," katanya.Calon Perikatan Nasional (PN) Layang-Layang, K. Alagathiran pula mengakui jadualnya semakin padat menjelang hari-hari terakhir kempen.

Pengalaman membantu jentera parti pada PRU lalu banyak membantu beliau mendekati masyarakat. "Pada PRU lalu saya wakil calon dan kali ini sebagai calon, jadi perkara itu sangat membantu. Tidak ada masalah kerana ia bukan perkara baharu untuk saya," menurutnya.

Turut mempergiat kempen secara bersemuka calon parti MUDA, R. Sangaran bagi kerusi Dewan Negeri Machap."Kempen turun padang dan ada juga secara media sosial. Kempen secara bersemuka lebih dekat kerana kita dapat tahu kehendak rakyat," kata R. Sangaran.


Kerajaan Johor yang stabil hanya boleh dicapai menerusi kebijaksanaan rakyatnya - PM

(Ismail Sabri pada majlis Penyerahan Geran KRT Komuniti Sejahtera Keluarga Malaysia di Kota Tinggi, Johor/PMO)

KOTA TINGGI, 9 Mac - Kerajaan Johor yang stabil hanya boleh dicapai menerusi kebijaksanaan rakyatnya.Perdana Menteri Datuk Seri Ismail Sabri Yaakob berkata Johor bertuah kerana kedudukannya yang paling hampir dengan Singapura menjadikan negeri ini tumpuan dan pusat pelaburan. Namun tegasnya, tanpa kestabilan usaha memperkukuhkan ekonomi dan kesejahteraan rakyat sukar dicapai."Hari ini kita lihat kerajaan di Peringkat Persekutuan adalah kerajaan yang stabil selepas mendatangani Perjanjian Persefahaman (MoU)."Perkara ini disebut selepas titah Yang di-Pertuan Agong bahawa Baginda berpuas hati dengan kestabilan politik pada masa kini."Jika berlaku perubahan kerajaan, kita boleh lihat dalam negara kita, terdapat 3 Perdana Menteri dalam satu masa dan ini disebabkan oleh ketidakstabilan politik," katanya.Beliau berucap demikian pada Majlis Penyerahan Geran Komuniti Rukun Tetangga (KRT) Komuniti Sejahtera Keluarga Malaysia Peringkat Negeri Johor Tahun 2022 di Kompleks Sukan Komuniti, Felda Lok Heng Barat, di sini hari ini.

Ismail Sabri berkata gerakan sukarelawan KRT bukan sahaja perlu dekat di hati Keluarga Malaysia. Malah, perlu sentiasa peka dan prihatin dengan perkembangan semasa bagi mendepani isu dan cabaran dalam komuniti masa kini. "Saya percaya ramai pernah menjadi ahli Rukun Tetangga dan saya juga pernah menjadi ahli rukun Tetangga di kawasan komuniti saya. Disebabkan itu peranan KRT amat penting bagi memastikan keselamatan komuniti," tambah beliau.Tahun ini kerajaan menyediakan Geran Rukun Tetangga sebanyak RM50 juta kepada lebih 8,000 KRT di seluruh negara. Ia bagi memperkukuhkan peranan KRT dalam komuniti melalui pelaksanaan Agenda Kerja Komuniti Rukun Tetangga.Agenda tersebut merangkumi Gerak Kerja KRT Sejahtera, Gerak Kerja KRT Selamat, Gerak Kerja KRT Sihat serta Gerak Kerja KRT Bersih dan Indah.

Dalam sidang media kemudiannya, Perdana Menteri memaklumkan kerajaan Persekutuan dan kerajaan negeri setuju sama-sama menanggung kos untuk membangunkan infrastruktur di 3,200 lot tanah kediaman bagi generasi kedua Felda di Johor.

Kos pembangunan insfrastruktur itu melibatkan peruntukan RM60 juta.

"Ini adalah konsep baharu yang diperkenalkan, kita tak jual lagi rumah siap tetapi lot tanah kepada generasi kedua untuk mereka membina rumah sendiri dengan kerajaan negeri menyediakan tanah dan kita akan turut membangunkan dari segi infrastruktur," katanya.


Pasar Tani Pagi, peluang belia jana pendapatan

SEGAMAT, 9 Mac - Usaha menggalakkan golongan belia FELDA menyertai perniagaan berasaskan pertanian dan perikanan terus dipergiat.Di Felda Palong Timur, Segamat langkah tersebut dizahirkan menerusi pembukaan Pasar Tani Pagi yang bakal merancakkan ekonomi masyarakat sekitar kawasan berkenaan."Buloh Kasap ini sebahagian besarnya adalah kawasan luar bandar, jadi perniagaan adalah berasaskan pertanian dan perikanan. "Ini bukan sahaja memanfaatkan belia di sini sahaja, kalau berjaya ia memanfaatkan juga penduduk kampung sekitar," kata calon BN Buloh Kasap, Datuk Zahari Sarip.

Beliau ditemui semasa meninjau pembukaan Pasar Tani Pagi tersebut yang bakal beroperasi setiap Rabu.


Tiada operasi khas dijalankan polis trafik bersempena PRU Dewan Negeri Johor

JOHOR BAHRU, 9 Mac - Tiada Operasi Khas akan dijalankan polis trafik Johor bersempena Pilihan Raya Umum (PRU) Dewan Negeri itu.Ini meskipun terdapat pertambahan kenderaan hingga 60% yang tertumpu ke Johor, ketika ini.Ketua Jabatan Siasatan dan Penguatkuasaan Trafik (JSPT) Johor, Superintendan M. Kumaresan berkata pihaknya bagaimanapun telah meningkatkan rutin operasi penguatkuasaan trafik yang menumpukan kepada enam kesalahan trafik."Trafik ini kesalahan rutin seperti memotong di garisan berkembar, potong barisan, melanggar lampu isyarat, menggunakan telefon bimbit semasa memandu."Tetapi yang paling kita utamakan adalah kesalahan mandatori iaitu memandu dalam keadaan mabuk serta memandu secara melulu. Kita kategorikan sebagai samseng jalanan kerana ini adalah punca utama kemalangan maut," katanya ketika ditemui RTM di Pejabat JSPT, Ibu Pejabat Polis Kontinjen Johor.

(M. Kumaresan ketika bercakap kepada RTM hari ini)

Dalam pada itu, beliau memaklumkan pihaknya turut ditugaskan untuk membuat pemantauan di lokasi-lokasi ceramah politik yang sudah mendapat permit.Ia bagi memastikan tiada halangan, kesesakan lalu lintas dan provokasi yang menjejaskan aliran trafik. Katanya, hingga 80 ceramah politik dipantau setiap hari."Jangan ada sebarang provokasi, kita selamat sampai ke Johor dan kita akan balik ke destinasi masing-masing dengan selamat. "Saya minta juga jangan ada meletakkan kenderaan ditempat yang boleh mengganggu ketenteraman awam, trafik tidak akan kompromi dengan mana-mana orang yang melakukan kesalahan lalu lintas," katanya.


PRU Dewan Negeri Johor: Menjelang hari pengundian, calon tumpu kempen bersemuka

(Calon BN Mahkota, Sharifah Azizah Syed Zain)

KLUANG, 9 Mac - Menjelang hari pengundian Sabtu ini bagi Pilihan Raya Umum (PRU) Dewan Negeri Johor, calon-calon yang bertanding di N29 Dewan Negeri Mahkota lebih banyak menumpukan kempen secara bersemuka terutama di premis makanan.Jadual calon juga lebih padat berbanding sebelum ini, berikutan tempoh berkempen bakal tamat.Calon Barisan Nasional (BN), Datuk Sharifah Azizah Syed Zain mengakui berdepan cabaran untuk bertemu semua penduduk disebabkan kawasan Mahkota yang besar.Kempen hari ke-12 dimulakan beramah mesra dengan pengunjung restoran selain mengedarkan bahan kempen. "Saya banyak melakukan walkabout bertemu dan mendekati semua lapisan masyarakat kerana lebih selesa dengan cara itu. Kempen secara dalam talian juga dilakukan oleh jentera saya," katanya. Pagi tadi juga Calon Perikatan Nasional (PN), Mohamad Nor Lingan bertemu serta beramah mesra dengan pengunjung di medan selera di Kluang.

(Calon PN Mahkota, Mohamad Nor Lingan)

Beliau turut menumpukan kempen secara dalam talian."Selain bersemuka, saya manfaatkan juga kempen secara dalam talian kerana ia satu kelebihan terutama rata-rata anak muda merupakan pengundi dan memiliki telefon pintar," katanya. Dewan Negeri Mahkota menyaksikan pertembungan empat penjuru antara calon BN, PN, PH dan Warisan.


PRU Dewan Negeri Johor: Proses pengundian awal selesai

JOHOR BAHRU, 8 Mac - Proses pengundian awal bagi Pilihan Raya Umum (PRU) Dewan Negeri Johor, berakhir. Kesemua 63 pusat pengundian awal ditutup tepat pukul 5.00 petang. Lebih 80% daripada 22,531 anggota polis, tentera, Pasukan Gerakan Am serta pasangan menunaikan tanggungjawab masing-masing.

Semua peti undi bagi pengundian awal akan disimpan di lokap balai polis. Kertas undi hanya akan dikira pada hari pengundian yang akan berlangsung pada Sabtu ini. Seramai 239 calon bertanding bagi merebut 56 kerusi pada PRU Dewan Negeri Johor ke-15.


Tahap keselamatan proses undi awal aman dan lancar

(Pengundian awal PRU Dewan Negeri Johor/BERNAMA)

JOHOR BAHRU, 8 Mac - Tahap keselamatan sepanjang proses pengundian awal di 63 Pusat Undi Awal PRU Dewan Negeri Johor aman dan lancar.Jurucakap Media PRU Dewan Negeri Johor, Superitendan Ibrahim Mat Som menerusi kenyataan berkata seramai 3,453 petugas PDRM digerakkan untuk pemantauan hari ini.

"Secara keseluruhannya tahap keselamatan semasa proses pengundian awal dalam suasana aman dan berjalan dengan lancar di seluruh pusat mengundi awal di negeri Johor.

"Pusat mengundi awal telah dibuka bermula pukul 8 pagi dan berakhir pada 5 petang. Sebanyak 63 pusat mengundi dengan 83 saluran mengundi telah disediakan. Seramai 3,453 orang petugas PDRM telah digerakkan untuk penugasan pada hari pengundian awal ini," menurut kenyataan itu.


Perkenal calon, KKMM sediakan platform

(Zahidi melawat Pusat Media PRU Dewan Negeri Johor)

JOHOR BAHRU, 8 Mac - Semua calon bertanding pada PRU Dewan Negeri Johor perlu menggunakan sebaiknya platform memperkenalkan calon yang disediakan Kementerian Komunikasi dan Multimedia (KKMM) menerusi Jabatan Penyiaran Malaysia.Calon juga dinasihat tidak menggunakan media untuk memburukkan atau membuat tuduhan tidak berasas terhadap calon lain.

(Zahidi pada sidang media di Johor Bahru hari ini)

Timbalan Menteri Komunikasi dan Multimedia, Datuk Zahidi Zainul Abidin berkata usaha kementerian itu supaya semua calon tidak kira parti bertanding mempunyai peluang sama untuk memperkenalkan diri dan manifesto."Kita harapkan calon-calon bertanding ini dapat memberi penerangan tentang apa rancangan, apa yang ingin mereka lakukan. Bukan juga memburukkan calon lain," katanya.Beliau memaklumkannya ketika melawat Pusat Media PRU Dewan Negeri Johor, di sini hari ini.


51% keluar undi awal setakat 12 tengah hari

JOHOR BAHRU, 8 Mac - Lebih separuh pengundi awal dalam Pilihan Raya Umum (PRU) Dewan Negeri Johor telah selesai menunaikan tanggungjawab masing-masing. Menurut Suruhanjaya Pilihan Raya (SPR), peratusan keluar mengundi mencecah 51% setakat 12 tengah hari tadi.Sementara itu, proses undi awal berjalan lancar termasuk di Dewan Perumahan IPD Segamat bagi Dewan Negeri N.02.Bersesuaian keadaan semasa pandemik COVID-19, aspek pematuhan Prosedur Operasi Standard (SOP) menjadi keutamaan.

(Sekitar undi awal di Dewan Perumahan IPD Segamat)

Pengundi perlu melalui saringan kesihatan di khemah yang diuruskan petugas Kementerian Kesihatan sebelum melangkah masuk ke dewan untuk menjalankan tanggungjawab.Khemah Tempat Mengundi Khas turut disediakan bagi individu yang bergejala atau sedang menjalani kuarantin.Proses sanitasi diadakan dua jam sekali manakala untuk di Khemah Tempat Mengundi Khas pula sanitasi dilakukan dengan lebih kerap.Sebanyak dua saluran dibuka untuk anggota polis dan pasangan mengundi di pusat Undi Awal ini.Di Balai Polis Setia Indah, Johor Bahru lebih 95% warga PDRM keluar mengundi setakat 11 pagi tadi.Keseluruhannya, terdapat 186 pengundi berdaftar.Bagi pengundi yang bergejala COVID-19, tempat mengundi khas disediakan.Petugas Kesihatan turut melakukan pemantauan bagi memastikan pematuhan SOP diamalkan, selain kerja sanitasi dijalankan daripada semasa ke semasa.Manakala di Markas Pasukan Polis Marin, Wilayah Dua, Johor Bahru, pengundian awal melibatkan 1,152 pengundi dengan dua saluran dibuka.Antara yang mengundi Komander PPM Wilayah Dua, ACP Muhd Zailani Abdullah.


ATM jangka selesai undi awal pukul 3 petang

(Muhammad Fauzi ketika meninjau proses mengundi awal di Kem Majidee Batu Pahat)

BATU PAHAT, 8 Mac - Proses pengundian awal membabitkan Angkatan Tentera Malaysia (ATM) dijangka selesai menjelang pukul 3 petang nanti.Menurut Panglima 3 Divisyen Infantri Malaysia, Mejar Jeneral Datuk Tengku Muhammad Fauzi Tengku Ibrahim jangkaan tersebut berdasarkan jadual yang ditetapkan di setiap kem terlibat."Apa yang kita laksanakan adalah secara teratur mengikut entiti-entiti di dalam tentera, makna setiap yang dipanggil 'company' itu lebih kurang dalam 100 lebih disusun mengikut masa-masa tertentu, jadi tidak akan datang serentak," katanya.Beliau ditemui ketika meninjau proses mengundi awal di Kem Majidee Batu Pahat, di sini pagi tadi.

(Muhammad Fauzi ketika ditemubual di Kem Majidee Batu Pahat)

Seramai 676 anggota dan pasangan dijadual melaksanakan tanggungjawab sebagai pemilih bagi N24, Dewan Negeri Senggarang. Selain Kem Majidee, turut terlibat adalah 9 lagi kem termasuk KD Sultan Ismail bagi tentera laut dan Kem Bukit Lunchu bagi tentera udara. Mengikut daftar pemilih, 10,955 anggota tentera dan pasangan akan mengundi awal, namun hanya 10,367 yang dapat hadir disebabkan faktor lain termasuk positif COVID-19.


PRU Dewan Negeri Johor : SOP COVID-19 baharu benarkan penceramah buka pelitup muka

PUTRAJAYA, 8 Mac - Prosedur Operasi Standard (SOP) pencegahan COVID-19 bagi Pilihan Raya Umum (PRU) Dewan Negeri Johor kini membenarkan penceramah untuk membuka pelitup muka ketika menyampaikan ceramah atau syarahan semasa berkempen.Menerusi satu kenyataan, Suruhanjaya Pilihan Raya (SPR) mengeluarkan SOP pencegahan COVID-19 terkini itu yang dibuat berdasarkan cadangan pindaan dan tambahan daripada Kementerian Kesihatan Malaysia (KKM) dan Majlis Keselamatan Negara (MKN).Menurut SOP terbaharu itu, penceramah perlu terus memakai semula pelitup muka selepas selesai menyampaikan ceramah atau syarahannya.

"Berdasarkan SOP berkenaan, semua yang hadir ceramah, syarahan atau kempen, hendaklah sentiasa memakai pelitup muka serta mengekalkan penjarakan fizikal sekurang-kurangnya satu meter antara individu.Bagi aktiviti mesyuarat parti, SOP itu menyatakan semua individu yang hadir diwajibkan memakai pelitup muka sepanjang masa, dan menjaga penjarakan fizikal sekurang-kurangnya satu meter, selain aktiviti bersalaman adalah dilarang," menurut kenyataan itu.SPR memaklumkan pindaan pada SOP pencegahan COVID-19 itu berkuat kuasa serta-merta.SPR menetapkan hari pengundian PRU Dewan Negeri Johor pada 12 Mac dengan pengundian awal akan berlangsung hari ini.


Undi awal PRU Dewan Negeri Johor bermula 8 pagi

(Sekitar undi awal di Dewan Sukan Angkasa, Kem Tebrau)

JOHOR BAHRU, 8 Mac - Sebanyak 63 pusat pengundian awal bagi Pilihan Raya Umum (PRU) Dewan Negeri Johor ke-15 dibuka, tepat pukul 8 pagi ini melibatkan 82 saluran mengundi. Seramai 22,531 anggota polis, tentera, pasukan Gerakan Am (PGA) serta pasangan akan menunaikan tanggungjawab masing-masing. Mereka akan mengundi mengikut giliran yang ditetapkan. Di Dewan Sukan Angkasa Kem Tebrau, seramai 1,032 anggota tentera dan pasangan mengundi di tiga saluran mengundi yang disediakan.Pusat pengundian ini dibuka hingga 6 petang.Sementara itu, di kem Majidee Batu Pahat, seramai 676 anggota tentera dan pasangan akan menunaikan tanggungjawab mengundi. Pusat pengundian dibuka hingga 5 petang.

(Sekitar undi awal di Kem Majidee Batu Pahat)

Kawalan keselamatan turut diperketat dan hanya mereka yang terlibat dalam proses pengundian dibenarkan masuk.Proses pengundian dilihat berjalan dengan pematuhan Garis Panduan Pencegahan COVID-19 yang ditetapkan seperti penjarakan fizikal, memakai pelitup muka dan sanitasi tangan.


PRU Dewan Negeri Johor : PDRM, SPRM tingkat kerjasama cegah rasuah

KUALA LUMPUR, 8 Mac - Polis Johor meningkatkan kerjasama dengan Suruhanjaya Pencegahan Rasuah Malaysia (SPRM) bagi memastikan tiada sogokan berlaku sepanjang tempoh Pilihan Raya Umum, PRU Dewan Negeri Johor ke-15.  Ketua Polis Johor, Datuk Kamarul Zaman Mamat berkata tindakan segera akan diambil kepada pesalah yang terlibat, sekiranya polis mengesan salah laku tersebut.  Setakat semalam, polis masih belum menerima laporan berhubung salah laku rasuah sepanjang tempoh berkempen.

(Ketua Polis Johor, Datuk Kamarul Zaman Mamat)

"Kita akan mengambil tindakan jika jika kita perkara perkara disebut tadi berkaitan pemberian wang dan sebagainya berlaku depan mata.

"Kita akan segera ambil tindakan. Sementara itu, kita berikan kerjasama penuh kepada SPRM untuk siasatan seterusnya walaupun PDRM juga jalankan siasatan", katanya. Beliau berkata demikian selepas menjadi tetamu Rancangan Bicara Naratif Khas di TV1, malam tadi.


Rakyat Johor bakal dapat capaian internet lebih baik - Annuar Musa

MUAR, 7 Mac- Rakyat Johor akan mendapat capaian internet dengan lebih baik tidak lama lagi.Menteri Komunikasi dan Multimedia, Tan Sri Annuar Musa berkata RM4 bilion juga akan diperuntuk bagi menaik taraf rangkaian telekomunikasi di negeri Johor."Tiga haribulan lepas, kita tutup tender untuk pasang jaringan fiber optik di seluruh negeri Johor yang menelan belanja RM700 juta untuk menaikkan taraf jaringan internet yang lebih baik dan itu akan makan masa beberapa bulan. Insya-Allah, langkah jangka pendek untuk menaikkan kelajuan internet dengan segera di kawasan ini kita akan buat," kata Annuar ketika pertemuan bersama pengundi di kawasan Dewan Negeri Gambir, di sini.

(Menteri Komunikasi dan Multimedia, Tan Sri Annuar Musa yang juga Setiausaha Agung Barisan Nasional turun bertemu calon BN Maharani dan BN Bukit Naning/FBMENTERI)

Dalam pada itu, Tan Sri Annuar yang juga Setiausaha Agung Barisan Nasional turut berkata BN sudah terbukti mempunyai banyak pengalaman dalam mentadbir negara.Pengalaman lebih 60-tahun memerintah, menjadikan BN amat memahami kehendak rakyat di peringkat akar umbi."Kita harus jaga, jaga keharmonian, jaga hati nurani rakyat baik orang Melayu, Cina, India orang Jawa, orang Kadazan, orang Murut perlu dijaga, orang asli perlu dijaga, orang miskin kena jaga, orang kaya kena jaga, petani, peniaga. Termasuklah, dalam negara dan luar negara kena jaga. Pasukan keselamatan seperti askar, polis kena jaga. Tidak mudah untuk menguruskan kerajaan," tambahnya.


PRU Dewan Negeri Johor: 22,531 undi awal esok

(Persiapan SPR bagi proses undi awal esok/BERNAMA)

JOHOR BAHRU, 7 Mac - Proses pengundian awal Pilihan Raya Umum (PRU) Dewan Negeri Johor bermula 8 pagi esok.Ia menyaksikan 22,531 anggota polis, tentera, pasukan Gerakan Am (PGA) serta pasangan menunaikan tanggungjawab masing-masing.Proses berlangsung di 63 Pusat Pengundian Awal melibatkan 82 saluran mengundi.Ia melibatkan 34 buah balai polis, 13 Ibu Pejabat Polis Daerah, Ibu Pejabat Polis Kontinjen, lima kem tentera, tiga dewan serbaguna PGA, dua dewan tentera, dua pusat latihan Palapes dan masing-masing satu sekolah, auditorium dan markas Marin. Sebanyak 29 buah pusat mengundi akan dibuka dari pukul 8 pagi hingga 12 tengah hari, 8 buah pusat mengundi dari pukul 8 pagi hingga 2 petang dan baki 26 buah pusat mengundi awal akan dibuka dari pukul 8 pagi hingga 6 petang.Bagi mematuhi Prosedur Operasi Standard (SOP) mengekang penularan COVID-19, Suruhanjaya Pilihan Raya (SPR) menetapkan semua individu yang hadir perlu mengimbas QR kod MySejahtera dan melalui saringan gejala.Individu yang mempunyai gejala seperti demam, batuk, sakit tekak atau susah bernafas perlu diasing dan ditempatkan di tempat khas untuk tindakan lanjut.

(Persiapan akhir petugas SPR untuk proses undi awal esok/BERNAMA)

Selain itu, semua pengundi perlu menggunakan cecair pembasmi kuman yang disediakan di khemah saringan pusat mengundi dan pintu masuk saluran (mengundi).Mereka turut perlu menggunakan cecair itu selepas jari telunjuk kiri dicelup dalam dakwat kekal, iaitu sebelum pengundi menerima kertas undi dan di pintu keluar pusat mengundi.Bagi kawalan kehadiran di pusat mengundi, ejen parti atau calon, yang telah selesai bertugas, atau pengundi yang telah selesai mengundi perlu segera meninggalkan kawasan tersebut. Hanya lima pemerhati pilihan raya dibenarkan berada di dalam satu-satu pusat mengundi pada satu-satu masa. Sementara itu, esok Jabatan Meteorologi meramalkan cuaca hujan di beberapa daerah iaitu Tangkak, Muar dan Batu Pahat di sebelah pagi. Manakala, ribut petir di kebanyakan kawasan di negeri ini di sebelah petang.


PRU Dewan Negeri Johor: Pengundi tidak perlu bimbang keluar mengundi

JOHOR BAHRU, 7 Mac - Pengundi tidak perlu bimbang untuk keluar mengundi pada Pilihan Raya Umum (PRU) Dewan Negeri Johor. Ketua Penolong Pengarah Unit Kawalan Penyakit Berjangkit, Jabatan Kesihatan Negeri Johor, Dr Lily Rafidah Mohamed Zaki berkata jangkitan COVID-19 di negeri ini masih terkawal. Menurutnya, Johor antara negeri mencatatkan kadar vaksinasi dan pemberian dos penggalak yang tinggi. Lebih 80% populasi dewasanya telah lengkap vaksinasi, manakala lebih 52% lagi telah menerima dos penggalak.

(Petugas SPR membuat persiapan akhir untuk proses undi awal esok/BERNAMA)

Kebanyakan kes COVID-19 yang dilaporkan pula hanya melibatkan kes tidak bergejala atau bergejala ringan. Kurang 1% kes dalam kategori tiga, empat dan lima. "Prosedur Operasi Standard (SOP) PRU Dewan Negeri Johor telah disediakan dengan kerjasama Kementerian Kesihatan dan Suruhanjaya Pilihan Raya (SPR) bagi memastikan pilihan raya dapat berjalan dengan selamat dalam tempoh pandemik COVID-19 ini. "Sekiranya semua pihak terutama parti dan pengundi memahami dan patuh kepada SOP, kita yakin penularan COVID-19 dapat dikurangkan," katanya kepada RTM.


Melaka bentang kejayaan akujanji 100 hari Jumaat ini

AYER KEROH, 7 Mac- Kerajaan negeri Melaka diterajui Barisan Nasional (BN) akan membentangkan pencapaian akujanji 100 hari yang ditawarkan semasa Pilihan Raya Negeri (PRN) lepas, pada Jumaat ini.Ketua Menteri, Datuk Seri Sulaiman Md Ali berkata beliau akan memaparkan kejayaan 58 inisiatif yang dijanji dilaksanakan BN dalam satu majlis pada hari berkenaan."Pencapaian 100 hari tunggu hari Jumaat (ini). Berapa pencapaiannya, Jumaat minggu ini kita akan paparkan apa yang telah kita laksanakan seperti mana akujanji dalam kita punya manifesto.

Ketua Menteri Melaka, Datuk Seri Sulaiman Md Ali

"Kita tahu apa yang kita lakukan. Kita dah buat banyak benda, kita dah buat dah yang terbaik ikut akujanji kita," katanya kepada pemberita selepas merasmikan Majlis Anugerah Projek/ Program Terbaik dan Anugerah Kajian Penilaian Outcome Melaka 2021 hari ini.Sebelum ini, timbul dakwaan mengatakan kerajaan negeri tidak melaksanakan sepenuhnya akujanji bagi tempoh 100 hari.Mengulas mengenai perkara berkenaan, Sulaiman berkata beliau tidak mempunyai hak untuk menghalang orang bercakap mengenai perkara itu."Bab khabar-khabar angin ini saya tak nak komen sebab dia tak tahu apa yang berlaku. Mereka tidak ada dalam lingkungan kami, sebab itu mereka boleh cakap apa saja mereka nak cakap,” katanya.Pada PRN Melaka 20 November lepas, BN menang dengan majoriti dua pertiga selepas mendapat 21 kerusi berbanding Pakatan Harapan (lima kerusi) dan Perikatan Nasional (dua kerusi).


Video tular 'perang mulut' antara parti, polis belum terima laporan rasmi

JOHOR BAHRU, 7 Mac - Polis belum menerima laporan berhubung pertengkaran mulut beberapa individu melibatkan ahli parti politik ketika memasang bendera parti di kawasan Iskandar Puteri, di sini.

Perkara tersebut disahkan Ketua Polis Daerah, Asisten Komisioner Dzulkhairi Mukhtar dalam satu kenyataan.Beliau berkata, bagaimanapun siasatan lanjut dibuat berdasarkan kepada rakaman video di media sosial yang dikesan, 6 petang semalam."Insiden tersebut pihak polis belum menerima sebarang laporan polis daripada mana-mana pihak. Namun begitu, siasatan telah mula dijalankan tentang kejadian yang berlaku. Pihak polis juga menyeru individu ataupun saksi yang melihat kejadian tersebut untuk tampil membuat laporan polis bagi siasatan lanjut," katanya.

Polis turut menasihatkan mereka yang terlibat dengan aktiviti kempen PRU Dewan Negeri Johor agar menjaga tingkah laku bagi mengelak kekecohan."Pihak polis juga ingin menasihatkan semua individu ataupun ahli parti yang terlibat dalam semua gerak kerja parti supaya mengawal tingkah lalu dan emosi sepanjang perjalanan proses PRU Dewan Negeri Johor ini agar tidak berlaku sebarang kekecohan ataupun insiden yang boleh mengganggu gugat ketenteraman awam."Turut dinasihatkan agar orang ramai tidak membuat sebarang spekulasi dengan menggunakan video yang diviralkan dalam insiden tersebut," menurut kenyataan itu.


PRU Dewan Negeri Johor: Polis tubuh 112 pasukan Cantas Khas

(Kamarul Zaman ketika menjadi tetamu radio Johorfm)

JOHOR BAHRU, 6 Mac - Polis Johor menubuhkan 112 pasukan Cantas Khas bagi memastikan rakyat dapat mengundi dengan aman dan selamat dalam Pilihan Raya Umum (PRU) Dewan Negeri Johor.Ketua Polis Negeri, Datuk Kamarul Zaman Mamat berkata pasukan turut berperanan memastikan pengundi tidak dipengaruhi pihak yang sengaja mencetuskan gangguan ketenteraman awam.

(Sekatan jalan raya yang dilaksana pihak berkuasa)

Pasukan ini terdiri daripada kira-kira 800 pegawai dan anggota Jabatan Siasatan Jenayah."Kita pastikan tiada elemen seperti kongsi gelap yang mempengaruhi mereka supaya tidak keluar mengundi atau memberi ancaman dan sebagainya. Pasukan inilah yang akan memastikan pengundi keluar mengundi dengan aman."Inilah salah satu kekuatan yang kita gerakkan semata-mata menjaga keamanan dan bukan untuk menyusahkan orang. Insya-Allah selain daripada pasukan khas ini, pasukan daripada balai juga akan berkhidmat pada hari tersebut," katanya.Beliau berkata demikian ketika menjadi tetamu radio Johorfm, di sini hari ini.


152 laporan polis berkaitan PRU Dewan Negeri Johor

(Kamarul Zaman Mamat pada sidang media hari ini)

JOHOR BAHRU, 6 Mac - Sebanyak 152 laporan polis telah diterima berkaitan Pilihan Raya Umum (PRU) Dewan Negeri Johor dan 10 daripadanya telah dibuka kertas siasatan.Ketua Polis Johor, Datuk Kamarul Zaman Mamat berkata ia melibatkan kesalahan berkaitan perbuatan khianat dengan merosakkan poster, sepanduk serta bahan politik."Siasatan dibuka mengikut Seksyen 323 Kanun Keseksaan, Seksyen 427 Kanun Keseksaan dan 24B Akta Kesalahan Pilihan Raya 1954/Peraturan 16 serta Pencegahan dan Pengawalan Penyakit Berjangkit (Langkah-Langkah Di Dalam Kawasan Tempatan Jangkitan) 2021," katanya pada sidang media di Pusat Media Ibu Pejabat Polis Kontinjen Johor.Setakat hari ini juga, sebanyak 1,411 permit telah diluluskan dan enam permit ditolak.

(Kawalan keselamatan semasa proses penamaan calon, 26 Februari lalu)

Kamarul Zaman turut memaklumkan, seramai 806 pegawai dan anggota siasatan jenayah ditugaskan di lapangan dalam memastikan kelancaran PRU Dewan Negeri Johor kali ini.Sementara itu, seramai 22,531 pegawai dan anggota polis, tentera dan lain-lain akan mengundi awal, Selasa ini. Beliau menyeru agar semua yang terlibat dalam undi awal nanti sentiasa mematuhi SOP yang ditetapkan.


Undi 18 peluang anak muda tentukan kepimpinan

JOHOR BAHRU, 6 Mac - Undi 18 berjaya direalisasikan pada Pilihan Raya Umum (PRU) Dewan Negeri Johor ke-15.Keputusan ini membuka peluang kepada anak muda mengambil bahagian dalam proses pembangunan negara.Bagi Nur Afila Shahira Mohd Afandi dan Muhd Saufi Sajadi, penglibatan anak muda menerusi Undi 18 sememangnya membuka dimensi baharu arena politik tanah air.Ini kerana suara dan kehendak golongan belia penting kerana mereka merupakan pemimpin masa depan."Semoga pemimpin yang dilantik dapat menjalankan tugasan dengan baik dan sempurna demi kesejahteraan rakyat terutama golongan belia seperti saya," kata Nur Afila Shahira ketika ditemui RTM di Bukit Tenggara.

"Harapan saya semoga belia sedar dan dapat memenuhi hasrat dan impian tunaikan apa yang tidak dapat dicapai sebelum ini," menurut Muhd Saufi.

Sementara itu, keterujaan disuarakan Siti Nalini Sheikh Mohamad dan Nur Ma Hidaya Zaidi yang pertama kali dapat menunaikan tanggungjawab mengundi."Saya sangat teruja diberi peluang untuk mengundi demi masa depan negeri kita sendiri, kawasan dan pemimpin kita kerana Undi 18 itu sudah boleh memilih," menurut Siti Nalini."Sebelum ini kita hanya melihat golongan yang lebih tua sekarang anak muda sudah dapat peluang mengundi. Saya sangat teruja dan berharap kerajaan yang baharu ini akan mentadbir negeri Johor dan politik dengan lebih stabil," jelas Nur Ma Hidaya.

Daripada lebih 750,000 pengundi baharu dalam PRU Dewan Negeri Johor kali ini, kira-kira 30% atau 175,000 pengundi berumur antara 18 hingga 20 tahun.Laporan Aliff Asyraf Kamanor


ISKANDAR PUTERI, 5 Mac- Menteri Kesihatan, Khairy Jamaluddin menasihatkan semua parti bertanding agar tidak menggunakan Program Imunisasi COVID 19 Kebangsaan (PICK) sebagai bahan meraih undi.Menurut beliau, isu pemberian vaksinasi percuma PICK tidak sepatutnya dijadikan bahan berkempen parti politik sempena pilihan raya negeri (PRN) Johor.PICK merupakan usaha kerajaan yang dibentuk bersama gabungan parti Barisan Nasional (BN), Perikatan Nasional (PN) dan Gabungan Parti Sarawak (GPS).“ PICK diberikan percuma di bawah kerajaan persekutuan, di mana kerajaan dibentuk oleh parti BN, PN dan GPS. Jadi ia adalah satu program semua parti yang terlibat dalam kerajaan, program kebangsaan.“Saya rasa tak perlulah kita jadikan sebagai bahan kempen pilihan raya,” katanya pada sidang media selepas menghadiri majlis penyampaian hadiah kejohanan PUBG Offline Piala Ketua Bahagian Kota Iskandar di bilik gerakan BN kawasan itu, pada Sabtu.

(Khairy melawat Bilik Gerakan Barisan Nasional Iskandar Puteri, Johor)

Khairy berkata, mana-mana parti dalam gabungan kerajaan boleh pada bila-bila masa menjadikan isu PICK sebagai modal politik pilihan raya namun ia tidak dilakukan kerana tidak perlu.“Parti dalam kerajaan boleh ‘claim credit’, sebagai wakil dalam kerajaan, sama juga kalau BN nak buat benda sama boleh buat, kalau GPS nak buat mereka boleh juga, sebab parti yang ada dalam kerajaan mereka ini yang bertanggungjawab dalam program PICK,” katanya.Beliau berkata demikian ketika diminta mengulas tindakan PN memasang papan iklan tertera tulisan “vaksinasi COVID-19 percuma kepada semua” sebagai bahan kempen sempena Pilihan Raya Umum (PRU) Dewan Negeri Johor."Bagi mereka peluang berkempen, kita buat secara sihat, dan kita pun telah mengesyorkan Prosedur Operasi Standard (SOP) yang agak baik, ada peluang untuk mereka adakan ceramah, walaupun bukanlah besar besaran, selamat maju jaya, kepada semua," katanya.


Calon bertanding perlu bersih rasuah, pastikan ekonomi Johor terus berkembang

(Mohammed Azmin pada Program Santai Anak Muda di Simpang Renggam)

SIMPANG RENGGAM, 5 Mac - Perikatan Nasional (PN) memastikan setiap calon yang dipilih parti untuk bertanding dalam Pilihan Raya Umum (PRU) Dewan Negeri Johor, perlu bersih dalam amalan rasuah.Ketua Penerangan PN, Datuk Seri Mohammed Azmin Ali berharap pengundi menilai setiap rekod prestasi calon sebelum membuat pilihan pada 12 Mac nanti. "Kita datang ke negeri Johor ini bukan untuk menabur janji, sebaliknya ingin memberikan khidmat, memberikan rekod-rekod kejayaan yang diakui oleh rakyat Johor. Untuk kita membentuk sebuah kerajaan yang berintegriti, bersih dan Johor sebagai penyumbang ekonomi utama," katanya.

(Mohammed Azmin pada sidang media di Simpang Renggam hari ini)

Mohammed Azmin berkata demikian dalam sidang media selepas Program Santai Anak Muda di sini.


Tinjauan mesra calon, gerakan kempen diatur bersama komuniti

(Semua calon dan parti bertanding diminta terus patuh kepada SOP mengekang COVID-19)

KULAI, 5 Mac - Semua calon, termasuk calon muka baharu bersetuju kempen bersemuka memudahkan mereka mendekati pengundi dan mendengar kehendak masyarakat.Interaksi dua hala ini memberi maklum balas segera daripada pengundi kepada bakal wakil rakyat.

(Calon BN Senai, Kenny Shen Poh Kuan dalam sebahagian aktiviti kempen hari ini)

Calon Barisan Nasional Senai, Kenny Shen Poh Kuan memulakan kempen bersemuka hari ini dengan bersarapan pagi bersama penduduk di Taman Beringin, Senai, Kulai.Pertemuan kemudiannya diatur dengan komuniti Taman Bahagia, Senai."Sebenarnya ia membantu sebab sebelum ini kita terikat dengan SOP, masa dan peraturan kempen. Sekarang ada ruang dan kita rasa lebih selesalah tetapi masih perlu patuh kepada SOP ditetapkan, itu paling penting," kata Kenny Shen Poh Kuan.Sementara itu, calon Perikatan Nasional Bukit Permai, Tosrin Jarvanthi melakukan kempen dengan tinjauan mesra di pasar tani Jalan Merbau, Kulai.

(Calon PN Bukit Permai, Tosrin Jarvanthi hadir program berkhatan di Bandar Putra)

Beliau kemudian menyantuni kanak-kanak pada program berkhatan beramai-ramai di Bandar Putra."Paling penting kita dapat menyampaikan mesej dengan jelas, hajat dan harapan kita. Jadi dengan pendekatan secara bersemuka saya rasa langkah baik dan tepat dalam masa pilihan raya tetapi dengan pengawasan diri dan SOP mesti dijaga," katanya.Begitu juga bagi Calon MUDA Bukit Permai, Azrol Rahani dan calon Pejuang Bukit Permai, Mokhtar Abdul Wahab.Bagi mereka, peluang kempen secara fizikal membuka ruang lebih luas memperkenalkan diri kepada pengundi tempatan. "Suasana dan kemesraan penduduk sangat baik. Ini dapat merapatkan lagi hubungan antara calon dan pengundi di Bukit Permai. Pendekatan ini juga sangat baik kerana calon dapat mendekati pengundi," kata Mohd Azrol."Sepanjang kempen saya suka walkabout kerana dapat berjumpa pengundi dan boleh mendapat maklum balas segera, apa kehendak mereka," menurut Mokhtar.


PRU Dewan Negeri Johor: Undi awal, ATM siap sedia hadapi sebarang kemungkinan

(Hishammuddin pada Karnival Kerjaya Jamin Kerja Keluarga Malaysia di Mersing)

MERSING, 5 Mac - Angkatan Tentera Malaysia (ATM) bersiap sedia menghadapi hari pengundian awal Pilihan Raya Umum (PRU) Dewan Negeri Johor, 8 Mac ini.Menteri Kanan Pertahanan, Datuk Seri Hishammuddin Tun Hussien berkata persiapan sedang dibuat dan ATM tidak berdepan kesulitan menjelang hari tersebut.

(Hishammuddin ketika ditemubual pemberita di Mersing)

Beliau juga tidak menerima sebarang aduan negatif berhubung persiapan ATM."Saya berharap semuanya berjalan lancar dan saya yakin daripada interaksi dengan pemimpin-pemimpin ATM khususnya di Johor mereka sudah siap sedia berdepan tanggungjawab undi awal," katanya.Hishammuddin menyatakan demikian selepas merasmikan Karnival Kerjaya Jamin Kerja Keluarga Malaysia di Mersing, hari ini.


PRU Dewan Negeri Johor: RTM laksana gerak kerja maksimum menjelang Hari Pengundian

(Che Roslan melawat Bilik Gerakan Media PRU Dewan Negeri RTM Johor)

JOHOR BAHRU, 5 Mac - RTM akan melaksanakan gerak kerja secara maksimum menjelang hari pengundian Pilihan Raya Umum (PRU) Dewan Negeri Johor, pada 12 Mac ini.Ketua Pengarah Penyiaran, Datuk Che Roslan Che Daud berkata gerak kerja ini melibatkan kira-kira 150 kakitangan, termasuk penglibatan kerjasama kakitangan RTM daripada empat buah negeri."Kita sudah bersedia sepenuhnya, RTM akan melaporkan berita dan maklumat terkini dari semasa ke semasa berkaitan PRU Dewan Negeri Johor dengan persediaan maklumat yang kita ada," katanya.

Beliau berkata demikian selepas melawat Bilik Gerakan Media PRU Dewan Negeri RTM Johor di Kompleks Penerangan dan Penyiaran Sultan Iskandar, di sini hari ini.Tambah Che Roslan, RTM juga telah mempamerkan prestasi yang baik dalam menyampaikan maklumat dan berita sepanjang proses PRU Dewan Negeri Johor dari awal hingga hari ini.


Kelonggaran waktu berkempen diguna sebaiknya, SOP tetap diutamakan

(Kempen dihadiri calon BN Gambir, Sahrihan Jani)

GAMBIR, 5 Mac - Kelonggaran waktu ceramah dan kempen hingga pukul 12 tengah malam yang dikuatkuasakan pada Pilihan Raya Umum (PRU) Dewan Negeri Johor, dimanfaatkan sebaiknya calon bertanding.Bagaimanapun, Prosedur Operasi Standard (SOP) sepanjang pelaksanaan kempen terus menjadi keutamaan, khusus melibatkan program secara fizikal."Pematuhan SOP yang ditetapkan oleh Majlis Keselamatan Negara (MKN) merupakan perkara wajib dan kita akan sentiasa mengingatkan kepada jentera sebelum apa-apa program dijalankan. Kita akan maklum menerusi aplikasi 'Whatsapp' mengenai COVID-19 masih ada dan tidak mahu PRU Dewan Negeri Johor menjadikan kes semakin meningkat," kata calon BN Gambir, Sahrihan Jani.Bagi calon Perikatan Nasional (PN) Gambir, Mohd Solihan Badri tambahan tempoh masa itu lebih sesuai dengan budaya masyarakat sekali gus memberi peluang kepada pengundi menghadiri program yang dilaksanakan.

(Calon PN Gambir, Mohd Solihan Badri hadir kempen ceramah malam tadi)

"Kita memang mematuhi SOP, terima kasih kepada Suruhanjaya Pilihan Raya (SPR) kerana membenarkan aktiviti ceramah dan kempen dilanjutkan hingga pukul 12 tengah malam. Keadaan ini juga sangat bersesuaian dengan budaya kita yang selepas selesai solat Maghrib, Isyak dan dalam pukul 10 baharu ada peluang untuk menghadiri program sebegini," katanya.


Langgar SOP kempen, polis keluarkan kompaun kepada parti politik

JOHOR BAHRU, 4 Mac - Polis Kluang mengeluarkan kompaun ke atas sebuah parti politik atas kesalahan melanggar Prosedur Operasi Standard (SOP) berkempen pada Pilihan Raya Umum (PRU) Dewan Negeri Johor. Ketua Polis Daerah Kluang, ACP Low Hang Seng dalam satu kenyataan mengesahkan ia membabitkan kesalahan ketika menyampaikan ceramah menggunakan kenderaan bergerak. Hasil pemantauan terhadap sebuah video mendapati, kejadian itu berlaku di tapak peniaga pasar malam, Taman Seri Impian, semalam."Kompaun telah dikeluarkan di bawah Peraturan 16, Peraturan-peraturan Pencegahan dan Pengawalan Penyakit Berjangkit 2021 atas kesalahan melanggar arahan dan SOP yang ditetapkan oleh Majlis Keselamatan Negara (MKN).Menurutnya, SOP dan protokol berkempen melarang kenderaan bergerak untuk kegunaan berkempen berhenti di sepanjang laluan ketika menyampaikan ceramah.

(Calon PRU Dewan Negeri Johor memilih medium Tik Tok untuk berkempen)


Calon BN Penggaram positif COVID-19, semua kempen fizikal dibatalkan serta-merta

JOHOR BAHRU, 4 Mac - Calon Barisan Nasional (BN) bagi kerusi Dewan Negeri Penggaram, Ter Hwa Kong disahkan positif COVID-19 selepas menerima keputusan ujian RT-PCR, pagi tadi.Berikutan itu, calon tersebut membuat keputusan membatalkan semua program secara fizikal yang telah dijadualkan berkuat kuasa serta-merta.Hwa Kong dalam satu kenyataan memberitahu, beliau dan pasukan kempennya membuat ujian saringan selepas menjadi kontak rapat kepada pesakit COVID-19.

"Saya akan menjalani prosedur susulan seperti ditetapkan oleh Kementerian Kesihatan (KKM). Saya turut memohon maaf kepada semua yang terkesan dengan perkara ini," menurut kenyataan itu hari ini.Pada masa sama, Hwa Kwong meminta mereka yang mempunyai hubungan fizikal dengannya untuk menjalani ujian saringan COVID-19 jika mengalami gejala jangkitan.


Hebahan bergerak keluar mengundi guna pendekatan tiga bahasa

JOHOR BAHRU, 4 Mac - Jabatan Penerangan Muar memperbanyak hebahan bergerak bagi menggalakkan dan mengajak pengundi keluar menunaikan tanggungjawab mereka semasa hari pengundian PRU Dewan Negeri Johor, 12 Mac nanti. Hebahan menerusi Program Info On Wheels (IOW) itu dibuat dalam tiga bahasa iaitu bahasa Melayu, Mandarin dan Tamil.Menurut Pegawai Penerangan Daerah Muar, Fadhillah Abdul Latif program tersebut difokuskan di tujuh kawasan Dewan Negeri bawah Parlimen Muar, Pagoh dan Bakri.

Hebahan bergerak ini turut menyelusuri kawasan pedalaman termasuk perkampungan Orang asli.Ini bagi memastikan setiap infomasi sampai kepada individu disasarkan."Walaupun kawasan luar bandar ada liputan internet yang baik, namun ada penduduk yang tidak berkemampuan memiliki gajet dan alat komunikasi. Jadi kami gunakan kaedah yang sama di kawasan bandar dan luar bandar. "Mereka yang mempunyai akses yang baik terhadap internet boleh menggunakan media sosial untuk mendapatkan maklumat. Namun untuk kawasan luar bandar kita banyakkan komunikasi bersemuka kerana penduduk lebih suka kepada kaedah ini," katanya kepada RTM.Laporan Ravin Sanmugam


PRU Dewan Negeri Johor: SPR keluarkan lebih 36,000 kertas undi pos

JOHOR BAHRU, 4 Mac - Sebanyak 36,729 kertas undi pos dikeluarkan Suruhanjaya Pilihan Raya (SPR) kepada pengundi yang berhak mengundi secara pos bagi Pilihan Raya Umum (PRU) Dewan Negeri Johor ke-15.Pengeluaran kertas undi pos pada 1 hingga 3 Mac dijalankan Petugas Pilihan Raya di semua 56 kawasan Dewan Negeri.Setiausaha SPR, Datuk Ikmalrudin Ishak berkata 28,421 kertas undi bagi kategori Borang 1A iaitu petugas pilihan raya, ahli atau pegawai SPR, anggota polis, tentera dan petugas media.Manakala 7,814 undi pos bagi kategori Borang 1B iaitu warganegara Malaysia yang berada di luar negara."Sebanyak 118 kategori Borang 1C iaitu sembilan agensi dalam sektor keselamatan dan kesihatan serta 376 Pengundi Tidak Hadir (PTH) Luar Negara."Proses pengeluaran kertas undi pos ini dijalankan dengan kehadiran wakil calon daripada semua parti atau individu yang bertanding," katanya dalam kenyataan hari ini.

(Sekitar proses penamaan calon 26 Februari lalu)

Dalam pada itu, Ikmalrudin mengingatkan semua pengundi pos supaya membuat penandaan pada kertas undi, mengisi dengan lengkap dan betul borang Pengisytiharan Identiti (Borang 2) serta segera mengembalikannya kepada Pegawai Pengurus Dewan Negeri berkenaan sebelum pukul 5 petang pada hari pengundian. "Pengundi juga diingatkan agar sentiasa menjaga kerahsiaan undi masing-masing dengan tidak merakam gambar kertas undi pos dan menularkannya di laman media sosial," katanya.SPR menetapkan 12 Mac ini sebagai hari pengundian PRU Dewan Negeri Johor manakala pengundian awal pada 8 Mac.


PRU Dewan Negeri Johor: SOP dirangka demi keselamatan dan kesihatan semua pihak

(Pengarah SPR negeri Johor, Nor Nekman Jaimon/SPR)

JOHOR BAHRU, 4 Mac - Tidak timbul isu kononnya Prosedur Operasi Standard (SOP) Pilihan Raya Umum (PRU) Dewan Negeri Johor "tidak adil" dan "menghukum" parti-parti tertentu. Pengarah SPR negeri Johor, Nor Nekman Jaimon sebaliknya berkata ia dirangka demi menjaga keselamatan dan kesihatan semua pihak. "Jika dilihat, SOP PRU Dewan Negeri Johor adalah lebih fleksibel berbanding pada PRU di Melaka dan Sarawak, tahun lalu. PRU di Johor, parti dan calon bebas memilih untuk berkempen secara bersemuka mahupun menerusi media sosial," katanya dalam temubual bersama RTM. Beliau berkata SOP kempen di Johor, hakikatnya diberi banyak kelonggaran. Malah, mereka dibenarkan berkempen hingga pukul 12 tengah malam. "Tentunya ia memberi lebih ruang dan peluang kepada calon dan parti yang bertanding pada kali ini bagi tujuan mendekati para pengundi dalam menyampaikan manifesto masing-masing. "Walau bagaimanapun SPR ingin mengingatkan semua calon, parti yang bertanding atau pihak-pihak yang terlibat semasa aktiviti berkempen supaya sentiasa mematuhi SOP yang ditetapkan bagi mengekang penularan COVID-19 dan menjaga keselamatan semua pihak.

"Lebih penting, kempen-kempen yang dijalankan adalah dalam keadaan harmoni, beretika dan menjaga ketenteraman awam," katanyaNor Nekman juga berkata pematuhan SOP berkempen oleh calon dan parti yang bertanding, secara umumnya pada tahap sederhana. "Hingga 2 Mac, sebanyak 412 pelanggaran di bawah Akta Kesalahan Pilihan Raya telah direkodkan. Dan kalau kita lihat daripada statistik berkenaan, majoriti pelanggaran adalah berkaitan bahan kempen iaitu memasang di kawasan larangan Pihak Berkuasa Tempatan (PBT), di premis-premis kerajaan dan menghalang pemandangan pemandu," tambahnya.

(Mahdzir pada majlis Mini Karnival Usahawan Desa (KUD) di Stadium Mini Pontian)

Sementara itu, pemimpin dan rakyat menyambut baik penetapan SOP yang dikeluarkan SPR.Naib Presiden UMNO, Datuk Seri Mahdzir Khalid berkata lanjutan masa berkempen memberi cukup masa kepada calon untuk menyampaikan agenda politik masing-masing."SPR telah membuat anjakan maknanya hingga pukul 12 tengah malam, jadi ada lebih masa untuk berkempen," kata Mahdzir.

Rakyat pula rasa lebih yakin dan selamat untuk mengikuti kempen oleh calon-calon dan parti bertanding."SOP PRU Dewan Negeri Johor ini nampak berjaga-jagalah, buat masa ini yang datang berkempen juga tidak ramai dalam kumpulan. Kita rasa selamat sikit kerana sebelum ini ramai kalau berkempen," kata penduduk Azizi Abdullah.


PRU Dewan Negeri Johor: Pemuda PN gerakkan kempen berjalan kaki, ajak pemuda balik mengundi

JOHOR BAHRU, 4 Mac - Kempen 'Jom Jalan Balik Mengundi' digerakkan Pemuda Perikatan Nasional (PN) pada 5 hingga 9 Mac dalam usaha menggalakkan pemuda berumur 18 tahun ke atas balik mengundi.Kempen unik berjalan kaki ini diharap dapat meniup semangat pemuda menunaikan tangggungjawab mengundi, pada Pilihan Raya Umum (PRU) Dewan Negeri Johor, 12 Mac nanti. Timbalan Ketua Pemuda PN yang juga Pemangku Ketua Pemuda Gerakan, Wong Chia Zhen berkata kempen berjalan kaki ini bukan sekadar gimik atau omongan kosong tetapi akan betul dilaksanakan."Kempen 'Jom Jalan Balik Mengundi' ini merupakan satu kempen yang simbolik apabila ia melibatkan acara berjalan kaki sepanjang 200 kilometer dari Ibu Pejabat Parti Gerakan Rakyat Malaysia di Cheras hingga ke Pagoh, Johor.

"Pemuda PN terutama ahli-ahli dari Pemuda Gerakan akan turut serta dalam pergerakan ini dengan azam semoga ia dapat menghantar satu mesej tentang kepentingan balik mengundi kepada anak muda," katanya dalam kenyataan hari ini.

Chia Zhen berkata pihaknya turut menjemput parti-pari politik lain termasuk Barisan Nasional (BN), Pakatan Harapan (PH), Parti MUDA, Warisan dan Parti Bangsa Malaysia selain NGO termasuk UNDI18 dan Bersih.Menurutnya, hal ini kerana usaha menggalakkan pemuda keluar mengundi tidak patut dibuat berdasarkan latar belakang politik sahaja."Selagi anda bersetuju dengan kami maka kedatangan anda adalah amat dialu alukan untuk menyertai kempen ini," katanya.


Perkasa ekonomi luar bandar dengan keusahawanan

PONTIAN, 3 Mac- Kementerian Pembangunan Luar Bandar (KPLB) mahu menjadikan kawasan luar bandar berfungsi sebagai pusat pertumbuhan ekonomi mampan menjelang tahun 2030.Menterinya, Datuk Seri Mahdzir Khalid berkata, usaha ini dalam memastikan keusahawanan menjadi aktiviti utama masyarakat luar bandar sekaligus dapat menikmati kehidupan lengkap dan selesa seperti penduduk bandar.Jelasnya, pemerkasaan aktiviti keusahawanan di luar bandar juga selaras dengan hasrat kerajaan di bawah Wawasan Kemakmuran Bersama 2030 untuk merapatkan jurang pendapatan di antara penduduk bandar dan luar bandar."Sehingga kini lebih 64,000 usahawan di bawah kementerian ini menjalankan pelbagai jenis perniagaan daripada perusahaan kecil-kecilan dan skala besar bagi menyara keluarga masing-masing.Ada juga dalam kalangan usahawan KPLB yang sudah pun menembusi pasaran antarabangsa.Ini satu kebanggaan bagi pihak Kementerian dalam melahirkan lebih ramai lagi usahawan 'Rural to Global'," katanya.Mahdzir berkata demikian pada Majlis Perasmian Program Mini Karnival Usahawan Desa (KUD) @ Pontian di Stadium Mini Pontian.Ia merupakan karnival pertama KUD tahun ini yang disertai 100 usahawan tempatan dengan menyasarkan kehadiran 10,000 pengunjung.Program yang berakhir Sabtu ini, bakal menjadi platform mempromosi kemudahan dan insentif yang disediakan KPLB serta agensi yang dapat membantu perkembangan perniagaan usahawan luar bandar.Ia juga menjadi salah satu medium untuk mewujudkan akses pasaran produk dan perkhidmatan usahawan luar bandar kepada pemborong, pengedar serta pembeli.Pada majlis sama, Mahdzir turut menyampaikan Muqassah kepada peminjam Skim Pembiayaan Ekonomi Desa (SPED) dari Pontian serta Bantuan Wang Tunai Yayasan Pelajaran Mara bernilai RM100 kepada 100 pelajar kurang berkemampuan di sekitar Pontian dan Tanjung Piai.

(Menteri Pembangunan Luar Bandar, Datuk Seri Mahdzir Khalid pada pelancaran Program Mini Karnival Usahawan Desa (KUD@Pontian) di Stadium Mini Pontian)


PRU Dewan Negeri Johor: Rakyat sambut baik SOP terkini, kempen dalam talian lebih selamat

(Parti-parti bertanding diminta terus patuh SOP sepanjang tempoh berkempen)

JOHOR BAHRU, 3 Mac - Prosedur Operasi Standard (SOP) Pencegahan COVID-19 terkini yang digariskan bagi pelaksanaan Pilihan Raya Umum (PRU) Dewan Negeri Johor Ke-15 disambut baik rakyat.Walaupun ceramah dan syarahan dibenar di perkarangan pejabat parti dan bilik gerakan parti rasmi, pengundi berpendapat kempen secara dalam talian lebih selamat buat mereka."Dalam keadaan sekarang memang SOP terkini yang digariskan amat sesuai. Platform media sosial pada saya lebih selamat digunakan dalam tempoh kempen ditambah pula dengan keadaan COVID-19 sekarang," menurut penduduk Dahari Atan.Perkara sama disuarakan peniaga, Mohd Naim Omar."Langkah yang diambil setidak-tidaknya tidak menggangu ketenteraman awam. SOP juga terkawal," kata Mohd Naim.Sementara itu, memasuki hari keenam kempen, strategi terus disusun parti-parti bertanding. Rata-ratanya sarat dengan pelbagai pengisian terutama di setiap platform media sosial calon.

(Kempen turun padang calon BN Bukit Kepong,  Ismail Mohamed)

Tinjauan di Dewan Negeri Bukit Kepong mendapati calon bertanding dilihat terus berkempen dengan menyantuni masyarakat.Bagi calon BN, Ismail Mohamed beliau bertekad untuk mempercepatkan proses perumahan generasi kedua Felda di Bukit Kepong selain turut memastikan perancangan ekonomi dapat dilakukan kepada anak muda Johor."Oleh kerana dalam Ikhtiar Johor ada sebut rumah untuk Felda, saya ambil peluang untuk bantu orang muda. Sekurang-kurangnya kita boleh bawa program Ikhtiar itu untuk dimanfaatkan Felda," katanya.Sementara itu bagi calon MUDA Nurafiqah M Zulkifli, pendekatan kempen rumah ke rumah masih menjadi pilihan meskipun aktif berkempen menerusi media sosial."Bila jumpa pengundi kita lihat keadaan rumah, kehidupan mereka. Bila datang ke rumah baru kita nampak," katanya.

(Calon MUDA Bukit Kepong, Nurafiqah M Zulkifli menyantuni penduduk di Felda Sri Ledang)

Manakala bagi calon PEJUANG, Md Taib Md Suhut pihaknya akan memberi fokus kepada sektor perikanan dan taraf pendapatan penduduk.Keutamaan turut diberi kepada golongan wanita dan anak muda untuk memulakan perniagaan dalam bidang sama.


Kerajaan komited bangunkan masyarakat Orang Asli termasuk modal insan

(Mahdzir pada Majlis Penutupan JPKKOA di Pusat Latihan JAKOA, Kluang, Johor)

KLUANG, 3 Mac - Lebih RM3.7 juta diperuntukkan kepada Jabatan Kemajuan Orang Asli (JAKOA) bagi meningkatkan pembangunan sosio ekonomi masyarakat itu di Johor, pada tahun ini. Menteri Pembangunan Luar Bandar, Datuk Seri Mahdzir Khalid berkata kementerian komited membangunkan masyarakat Orang Asli menerusi pendidikan, ekonomi dan menyediakan infrastruktur yang lebih baik untuk mereka. "Ini termasuk memperbanyak program modal insan secara berterusan," katanya selepas majlis penutup Kursus Peningkatan Profesionalisme Kepimpinan Mydesa Jawatankuasa Pembangunan Dan Keselamatan Kampung (JPKKOA) di Pusat Latihan JAKOA, Kluang.Program Kementerian Pembangunan Luar Bandar (KPLB) menerusi Jabatan Kemajuan Orang Asli (JAKOA) itu bertujuan melahirkan Tok Batin yang lebih berinformasi, berpengetahuan, berkemahiran dan berintegriti tinggi."Elaun RM900 sebulan akan diberikan kepada Tok Batin dan Pengerusi JPKKOA sebagai imbuhan khidmat demi menjaga kebajikan dan keharmonian masyarakat Orang Asli," katanya.

Tambah Mahdzir, kursus itu mampu membantu mereka menjadi pengantara di peringkat akar umbi menyalurkan sebarang permasalahan atau aduan kepada pihak berkuasa dan kerajaan sekali gus menggerakkan nadi pembangunan masyarakat Orang Asli.Pihak KPLB menerusi JAKOA akan terus menjaga kebajikan masyarakat Orang Asli melalui pendidikan, ekonomi, dan peningkatan kemahiran.


PN ikrar bebas amalan rasuah

(Majlis Ikrar dan Tandatangan 'Aku Janji' Integriti 56 calon PN di Senai)

SENAI, 3 Mac - Perikatan Nasional (PN) komited memastikan setiap calon Pilihan Raya Umum (PRU) Dewan Negeri Johor di bawah partinya bersih daripada amalan rasuah.Pengerusinya, Tan Sri Muhyiddin Yassin menegaskan komitmen itu dizahirkan demi memerangi rasuah serta mewujudkan kerajaan berintegriti."Sebagai orang Islam bersumpah itu adalah satu perkara yang dianggap penting dan jika dilanggar saya takut. "Oleh itu sangat penting apabila membuat sumpah kita pegang kepada sumpah itu. Ia menunjukkan kepada rakyat Johor kesungguhan kita untuk membanteras dan memerangi rasuah," katanya.

(Muhyiddin pada sidang media di Senai hari ini.

Beliau ditemui pada Majlis Ikrar dan Tandatangan 'Aku Janji' Integriti 56 calon PN di Senai hari ini.Semua 56 calon PN yang bertanding pada PRU Dewan Negeri Johor melafazkan ikrar dan menandatangani surat Aku Janji Integriti sebagai bukti bahawa parti gabungan itu menolak amalan rasuah.'Aku Janji' berkenaan merupakan aku janji kedua dilaksanakan parti tersebut selepas mula diperkenal semasa PRU DUN Melaka tahun lalu.


Undi 18: Pengundi muda perlu tentukan hak demi masa depan negara

JOHOR BAHRU, 3 Mac - Pelaksanaan undi 18 buat julung kalinya dalam Pilihan Raya Umum (PRU) Dewan Negeri Johor bakal memberi dimensi baharu dalam sistem demokrasi negara. Ketua Program Sains Politik, Fakulti Sains Sosial dan Kemanusiaan Universiti Kebangsaan Malaysia (UKM), Dr Muhamad Nadzri Mohamed Nor berkata golongan muda sekarang ialah golongan bermaklumat. Menurutnya, umur 18 tahun sudah boleh dianggap berupaya membuat keputusan yang matang dan rasional mengenai kepentingan masa depan negara. "Di negara ini, syarat kelayakan berdasarkan had umur menetapkan 18 tahun sebagai umur kelayakan dan dianggap rakyat umur dewasa. Jadi, baiklah dirangkumkan golongan muda remaja dalam proses undi kita. Dasar dalam negara nanti akan dikembangkan dengan merangkumkan pengundi 18 ini kerana mereka juga ada kepentingan tersendiri tentang belajar, kerja, biasiswa dan sebagainya," kata Muhamad Nadzri kepada RTM.Sementara itu, rata-rata pengundi muda yang ditemui menzahirkan rasa teruja untuk mengundi kali pertama.Apa yang dimahukan mereka adalah sebuah kerajaan negeri yang stabil dan mengutamakan kebajikan rakyat. Sekali gus membawa lebih banyak pembangunan, antaranya dalam sektor ekonomi dan pendidikan."Saya tahu untuk siapa saya mengundi, sudah pasti untuk memilih pemimpin yang boleh memajukan ekonomi negeri dan juga negara," kata Muhammad Iqmal Jamaluddin.

"Ini merupakan satu tanggungjawab untuk anak muda, satu undi boleh mengubah masa depan negara jadi tunaikanlah tanggungjawab keluar mengundi," menurut Mohammad Nur Firdaus Kamal.

Daripada lebih 750,000 pengundi baharu dalam PRU Dewan Negeri Johor kali ini, kira-kira 30% atau 175,000 pengundi berumur antara 18 hingga 20 tahun.


PRU Dewan Negeri Johor: 36 permit diluluskan, empat kertas siasatan dibuka semalam

(Bendera parti-parti bertanding dalam PRU Dewan Negeri Johor/BERNAMA)

JOHOR BAHRU, 3 Mac - Sebanyak 17 kertas siasatan dibuka dan 405 permit telah diluluskan di seluruh Johor, sejak 26 Februari hingga semalam. Jurucakap media Pilihan Raya Umum (PRU) Dewan Negeri Johor Ibu Pejabat Polis Kontinjen Johor, Superintendan Ibrahim Mat Som berkata semalam sahaja, Polis Diraja Malaysia (PDRM) Johor telah meluluskan 36 permit dan membuka empat kertas siasatan.Keempat-empat kertas siasatan itu dibuka dan disiasat mengikut Seksyen 323 Kanun Keseksaan, Seksyen 427 Kanun Keseksaan dan 24B (3) Akta Kesalahan Pilihan Raya 1954/Peraturan 16 Pencegahan dan Pengawalan Penyakit Berjangkit (Langkah-Langkah Di Dalam Kawasan Tempatan Jangkitan) 2021.

(Calon BN Gambir, Shahrihan Jani dalam kempen secara bersemuka bertemu pengundi)

"PDRM Johor menasihatkan supaya semua parti serta kumpulan penyokong sentiasa mengikuti segala Prosedur Operasi Standard (SOP) pencegahan COVID-19 dan peruntukkan undang-undang yang telah ditetapkan dan menghormati antara satu sama lain dalam tempoh masa berkempen."Sekiranya mempunyai sebarang permasalahan, mana-mana pihak boleh merujuk kepada pihak polis untuk tindakan selanjutnya berdasarkan undang-undang yang sedia ada," katanya dalam kenyataan hari ini.


Penduduk mahu bakal ADUN Larkin selesaikan masalah banjir kilat

(Penduduk kampung meredah air akibat banjir kilat di Surau Ar-Rahman, Jalan Tiong, Larkin Jaya pada tinjauan semalam/BERNAMA)

JOHOR BAHRU, 3 Mac - Penduduk di Jalan Tiong, Larkin Jaya mahu anggota Dewan Undangan Negeri (DUN) Larkin yang bakal dipilih pada Pilihan Raya Negeri (PRN) Johor 12 Mac ini, segera "turun padang" dan menyelesaikan masalah banjir kilat yang sering melanda kawasan perumahan mereka.Menurut penduduk, sejak 2019 sebanyak 25 kejadian banjir kilat telah berlaku di kawasan itu didakwa berpunca daripada projek pembinaan landasan kereta api berkembar berdekatan yang mula dibina pada 2018.Setiausaha Surau Ar-Rahman Larki Jaya Shahrom Othman berkata penduduk setempat berasa bimbang setiap kali berlakunya hujan lebat."Kami di surau beri peringatan kepada penduduk, di mana sahaja kamu berada, kena bersiap sedia untuk balik kemas surau dan rumah bila berlaku hujan lebat."Kepada pemimpin kami nanti, tunaikanlah janji dan tengoklah kami di sini. Kami bukan nak bantuan duit, tapi bantulah selesaikan masalah rakyat," katanya. Tambahnya lagi, sebuah projek tanaman dan ternakan yang dipanggil "Agro-Tiong" yang diusahakan ahli kariah surau dan penduduk di sini turut terjejas setiap kali berlakunya banjir."Kami tubuhkan Agro-Tiong untuk bangunkan kawasan sekeliling. Tanaman cili, sawi, kacang panjang dan ada juga ternakan ikan dan udang diusahakan oleh penduduk kampung."Setiap kali terjadinya banjir, nilai kerugian dianggarkan tidak kurang RM10,000 dan jemaah serta penduduk terpaksa keluar duit sendiri untuk baik pulih," katanya.Calon Perikatan Nasional (PN) bagi kerusi Dewan Undangan Negeri (DUN) Larkin pada PRN Johor ini, Zulkifli Bujang mahu pemaju projek landasan berkembar itu bertindak segera menyelesaikan masalah banjir kilat yang dihadapi penduduk.

(Calon PN Larkin, Zulkifli Bujang (kanan) melihat tanaman yang musnah dan keadaan banjir kilat di Surau Ar-Rahman, Jalan Tiong, Larkin Jaya/BERNAMA)

Dalam kejadian terbaharu banjir kilat yang melanda kawasan itu semalam, antara mangsa yang terjejas adalah seorang Orang Kurang Upaya yang menetap di premis surau."Dimaklumkan air naik hingga ke paras lutut dan air masuk ke rumah beliau, jadi kami datang untuk bantu kemaskan,” kata Zulkifli yang turut bersama-sama ahli jawatankuasa Surau Ar-Rahman meredah air banjir itu bagi meninjau kerosakan pada projek Agro-Tiong tersebut.Zulkifli bakal berdepan pertandingan enam penjuru menentang Mohd Hairi Mad Shah (Barisan Nasional), Mohamad Riadz Mohamad Hashim (Parti Pejuang Tanah Air), Dr Zamil Najwah Arbain (PKR), Rasid Abu Bakar (Parti Ikatan Demokratik Malaysia) dan NorRamadan Buan (Bebas).Suruhanjaya Pilihan Raya menetapkan 12 Mac depan sebagai hari pengundian PRN Johor manakala undi awal pada 8 Mac.-BERNAMA


Sekolah menengah agama berasrama penuh bakal dibina di Benut

JOHOR BAHRU, 2 Mac - Sekolah menengah agama berasrama penuh bakal dibina di pekan Benut, Pontian. Sekali gus, boleh menjadi sumber membekalkan tenaga pelajar bagi memenuhi pembangunan Kolej Universiti Islam Johor yang sedang dirancang.Menteri Besar, Datuk Hasni Mohammad berkata pembangunan tersebut selari dengan hasrat untuk membangunkan kawasan pendidikan di sepanjang pekan berkenaan."Kita telah memulakan langkah untuk mengubah landskap dan juga ciri-ciri yang ada di pekan Benut ini supaya ia menjadi dan memiliki ciri-ciri pemodenan yang boleh diperkenalkan di daerah ini. Saya yakin dan percaya itu boleh menjadi pencetus kepada pembangunan seterusnya," kata Hasni.Beliau berkata demikian selepas Program Bicara Motivasi dan Jati Diri Bangsa serta Pelancaran Antologi Puisi di Pontian.

(Hasni hadir pada Program Bicara Motivasi dan Jati Diri Bangsa serta Pelancaran Antologi Puisi di Pontian)

Tambahnya, Johor perlu pembangunan yang moden dan maju bagi meletakkan negeri ini sebagai penyumbang utama ekonomi negara.


PRU Dewan Negeri Johor: SPR benar kempen hingga 12 tengah malam

JOHOR BAHRU, 2 Mac - Ceramah dan syarahan pada Pilihan Raya Umum (PRU) Dewan Negeri Johor tidak boleh diadakan melebihi pukul 12 tengah malam. Suruhanjaya Pilihan Raya (SPR) dalam kenyataan hari ini turut menetapkan ceramah dan syarahan di premis yang terbuka atau tempat umum adalah tidak dibenarkan.Namun ceramah, syarahan dan kempen dibenarkan di dalam dan perkarangan pejabat parti dan bilik gerakan parti yang rasmi.Manakala, jumlah kehadiran pula tidak melebihi 100 atau 50% kapasiti ruang mengikut ruang.

(Calon BN Pulai Sebatang, Hasrunizah Hassan menggunakan Tik Tok sebagai medium untuk berkempen)

Menurut SPR pindaan Prosedur Operasi Standard (SOP) itu berkuat kuasa serta-merta dan dibuat berdasarkan cadangan oleh Kementerian Kesihatan (KKM) serta Majlis Keselamatan Negara (MKN)."SPR berharap semua pihak mematuhi undang-undang, peraturan dan etika kempen pilihan raya serta garis panduan pencegahan COVID-19 bagi memastikan kelancaran proses pilihan raya serta tidak menggugat ketenteraman dan keselamatan awam," menurut kenyataan itu.

Sebelum ini, SPR menetapkan ceramah, syarahan dan kempen pada PRU Dewan Negeri Johor hanya boleh diadakan hingga 10 malam.


Bukit Kepong kaya dengan sektor pertanian

(Khatijah Habsah aktif dalam sektor pertanian lebih 30 tahun/Foto Ravin Sanmugam)

Ketika tinjauan dilakukan, difahamkan peladang di Bukit Kepong sudah mula melakukan persiapan awal untuk menikmati jualan musim durian.Menurut Ketua Unit Peladang, Bukit Bendar, Mahzal A.Majid, tahun lalu sahaja kawasan berkenaan mampu mengeluarkan satu tan lebih durian dan menjangkakan boleh mencapai sehingga lebih dua tan setengah .Petani, peladan dan nelayan dikawasan berkenaan turut menerima bantuan dari Jabatan Pertanian untuk membantu mengembangkan lagi perniagaan mereka dalam sektor agromakanan.Laporan khas: Ravin Sanmugam


Lapan tunjang utama Ikrar PN, jawatankuasa bebas profesional ditubuh pantau pelaksanaan

(Pengerusi PN, Tan Sri Muhyiddin Yassin)

JOHOR BAHRU, 2 Mac - Perikatan Nasional (PN) komited melunaskan lapan ikrar yang ditawarkan dalam manifesto Pilihan Raya Umum (PRU) Dewan Negeri Johor.Pengerusinya, Tan Sri Muhyiddin Yassin berkata mandat yang bakal diberikan rakyat Johor kelak akan digunakan untuk mempercepat pemulihan ekonomi negeri.Lapan tunjang utama itu meliputi kepemimpinan berintegriti dan bebas, keutuhan ekonomi Johor dan keutamaan tangani kos sara hidup.Selain keprihatinan kepada rakyat, kesejahteraan sosial, kecekapan infrastruktur, merancakkan sektor pelancongan dan kelestarian alam sekitar.

(Muhyiddin pada sidang media pelancaran Ikrar PN di Johor Bahru)

Menurut Muhyiddin, jawatankuasa bebas dan profesional terdiri daripada anak Johor akan diwujudkan bagi memastikan ikrar itu dilaksana dari tempoh 100 hari hingga 5 tahun sekiranya diberi mandat menerajui Johor."PN tidak mahu berikrar dan kemudian tidak menunaikan apa yang dijanjikan. Kita bentuk satu jawatankuasa khas untuk memantau supaya semua ikrar itu ditunaikan, tidak seperti sewaktu pentadbiran Pakatan Harapan (PH) yang hanya menunaikan janji tertentu," katanya.Beliau berkata demikian kepada pemberita selepas melancarkan Ikrar PN "Demi Bangsa Johor", di sini hari ini.


PRU Dewan Negeri Johor: Kempen terus dipergiat perkenal calon

(Shahrihan mengunjungi balu kepada bekas Ketua Cawangan UMNO Sungai Baru)

JOHOR BAHRU, 2 Mac - Memasuki hari kelima kempen Pilihan Raya Umum (PRU) Dewan Negeri Johor, strategi terus disusun semua parti bertanding mempamerkan gerak kerja parti dan calon.Selain aktiviti menyantuni penduduk secara bersemuka, ada juga yang lebih selesa memilih untuk berkempen menggunakan platform media sosial.Bagi calon Barisan Nasional (BN) Dewan Negeri Gambir, Shahrihan Jani kempen bersemuka tetap menjadi pilihan.Meski dilaksana dalam pematuhan Prosedur Operasi Standard (SOP) mengekang penularan COVID-19, ia bukan penghalang untuk beliau lebih dekat menyelami permasalahan rakyat."Saya lebih suka bersemuka sebab boleh berjumpa terus dengan pengundi bagi menyelami permasalahan mereka. Sekurang-kurangnya dengan kempen bersemuka ini kita cuba jalankan dan mematuhi SOP untuk membolehkan saya berjumpa dengan pengundi," kata Shahrihan yang ditemui ketika mengunjungi rumah balu kepada bekas Ketua Cawangan UMNO Sungai Baru.Selain kempen secara fizikal, platform media sosial turut dimanfaat para calon.Di aplikasi Tik Tok misalnya calon BN Pulai Sebatang, Hasrunizah Hassan dilihat aktif menyantuhi komuniti setempat untuk pelbagai perkongsian termasuk mendengar masalah pengundi.

(Mohd Hairi memanfaatkan platform Tik Tok dalam aktiviti kempen pada PRU Dewan Negeri Johor)

Bagi calon BN Larkin, Mohd Hairi Mad Shah tinjauan mesra berlangsung sekitar pasar malam bagi bertemu peniaga kecil dan peluang bertentang mata dengan pengundi.

Turut menggunakan kaedah sama calon Warisan Permas, Mohamed Ridza Busu. Beliau secara santai menemui penduduk dengan membawa mesej dan visi peribadinya.